text:
MEKGATLO YA GO SE ANGWE KE TEFELO YA MOTŠHELO
Mekgatlo yeo e sego ya Poelo le Motšhelo
Mekgatlo yeo e sa hwetšego poelo e kgatha tema e kgolo setšhabeng ka ge e abelana maikarabelo a magolo kudu le Mmušo bakeng sa kagišano le tšweletšo ya dinyakwa tša mo nageng. Tshwaro ya go fapana ya motšhelo e akanyeditšwe go thuša mekgatlo ya go se hwetšego poelo ka go katološa ditlabelo tša bona tša tšhelete.
Tshwaro ya go fapana ya motšhelo bakeng sa mekgatlo yeo e sa hwetšego poelo ga e dirego ka go itiriša, gape mekgatlo yeo e fihlelelago dinyakwa tšeo di beilwego go Molao wa Motšhelo wa Letseno, 1962, e swanetše go dira kgopelo ya go lokollwa. Ge eba kgopelo ya go lokolla e dumeletšwe ke SARS, mokgatlo o ngwadišitšwe bjalo ka Mokgatlo wa go Hola Setšhaba (PBO) gape o fiwa nomoro tšhupetšo e kgethegilego ya PBO.
Go bohlokwa kudu go lemoga gore mokgatlo wo o nago le kgahlego ya go dira poelo goba wo o ngwadišitšwego bjalo ka mokgatlo wa go se hwetše poelo (NPO) goba Khamphani yeo se sa Dirego Poelo (NPO) ga e khwalifaye ka go itiriša go hwetša tshwaro ya go fapana. Mokgatlo o tla ipshina fela ka tshwaro ya go fapana ya motšhelo morago ga ge o dirile kgopelo gape o filwe tumelelo bjalo ka Mokgatlo wa go Hola Setšhaba (PBO) ke ba Uniti ya ba go se Angwe ke Motšhelo (TEU).
Na Mokgatlo wa go Hola Setšhaba ke eng (PBO)
Maemo le dinyakwa tša mokgatlo gore o dumelelwa bjale ka PBO a ka gare ga karolo 30 mola melao ya go laola tshwaro ya go fapana ya lekgetho ya PBO e hwetšagala go karolo 10(1)(cN). Karolo 10(1)(cN) e fana ka go se angwe ke motšhelo wo o tlwaelegilego wa dirasiti le kgoboketšo tša go dumelelwa tša di-PBO. Dirasiti tše dingwe le dikgoboketšwa go tšwa dikgwebišanog goba ditiragalo tša dikgwebo di ka se lefišwe motšhelo.
Di-PBO di na le tokelo le maikarabelo a go diriša tšhelete ya setšhaba, yeo ba e hwetšago do meneelo le dikrante, ka kgahlego ya setšhaba ka go se lefele motšhelo. Meneelo goba dikrante di ka amogelwa go tšwa go setšhaba ka kakaretšo goba thwii goba go se amogele thwii go tšwa go Mmušo. Go tloga go le bohlokwa go tiišetša gore mekgatlo yeo e sa lefelego motšhelo e diriše tšhelete ya yona ka moikarabelo, kudu e dirišwe bakeng sa morero wo o hlalosišwego, ntle le go ikhola, go akaretša batlhami le batshephiwa.
Di- PBO tše di dumeletšwego di swanetše go tšwelapele go obamela le Molao le melao e mengwe yeo e nyalelanago le yona ka mehla. Se se akaretša thomelo ya dipušetšo tša motšhelo tša ngwaga go fomo ya IT12EI
.Pušetšo ya motšhelo wa letseno o thuša Komišinare go kgona go lekola ge eba PBO yeo e dumeletšwego e šoma go ya ka dikgaoletšo tšeo di ngwaletšwego tša tumelelo yeo e filwego le go lemoga ge eba melao ya motšhelo wa seripana o a diragatšwa go dirasiti le dikgoboketšwa tše di hweditšwego ka ditiragalo tša kgwebišano goba kgwebo tšeo di sa khwalifayego bakeng sa go se lefele motšhelo.
Meneelo ya go lefišwa motšhelo (Dirasiti tša Karolo 18A)
Mmušo wa Afrika Borwa o lemogile gore mekgatlo e mengwe e itshepile meneelo ya setšhaba gomme go hlohleletša meneelo yeo o fana ka kgogelo ya motšhelo bakeng sa meneelo yeo e dirilwego ke balefela motšhelo.
Bokgoni bja go fan aka dirasiti tša go gogelwa motšhelo boya ka karolo 18A ya tumelelo ya TEU, gape e kgaoletšwa go mekgatlo e itšeng yeo e dumeletšwego yeo e dirišago meneelo go lefela Ditiro tša go Hola Setšhaba e dumeletšwego.
Molefela motšhelo yo a neelago ka botshepegi ka kheše goba thoto go ya ka karolo 18A-mokgatlo wo o dumeletšwego, o na le tshwanelo ya go gogelwa letseno la motšhelo ge eba moneelo o thekgwa ke karolo 18A ya rasiti yeo e filwego ka mokgatlo, goba mo mabakeng a mangwe, ke setifikeiti sa mongmošomo sa go laetša meneelo yeo e dirilwego ke mošomi. Palo ya meneelo e ka khwalifaya bakeng sa kgogelo ya motšhelo e kgaoleditšwe.
Thomelo ya IT12EI (Pušetšo ya Motšhelo wa Letseno)
Mekgatlo yeo e sa angwego ke tefelo ya motšhelo e swanetše go romela pušetšo ya letseno la motšhelo la IT12EI
leo le ka hwetšagalago ka tsela ye:
- Ka eFiling ge eba o ngwadišitše bjalo ka eFiler;
- Ka go founela SARS Contact Centre go 0800 00 7277;
- Ka go etela lekala la SARS; goba
- Ka go letšetša goba go etela ofisi ya Yuniti ya ba go se Angwe ke Motšhelo (TEU)
Lemoga: Difomo di ka kgopelwa go tšwa go SARS bakeng sa go tlatša ka letsogo, gomme tša poswa ke molefela motšhelo ka tshedimošo e kopantšwego mmogo ka barcode ya go letediša. Pušetšo bakeng sa dikhamphani e swanetše go tlatšwa gomme e romelwa ka ngwaga ka letšatšikgwedi le le beilwego ke SARS. Pušetšo ya letseno la The IT12EI e ka romelwa ka mekgwa e latelago:
- Ka eFiling ge eba o ngwadišitšwe bjalo ka eFiler.
- Go di tsenya ka lepokising la tlogelo go lekala la SARS; goba
- Ka Poso
Tirelo yeo e Fiwago ke TEU
TEU ke ofisi ya maikemišetšo yeo e hwetšagalago ka SARS yeo e šomago ka dikgopelo ka moka tša mekgatlo ya go se angwe ke motšhelo bakeng sa tumelelo bjalo ka di-PBO. Go thibela go se šome gabotse le tšhomišompe, TEU e lebelela gape obamelo ya di-PBO ka dinyakwa tša tumelelo. Gape maikarabelo a mangwe a TEU ke go dira tekolo.
TEU e šoma ka dikgopelo bakeng sa go se angwe ke tefelo ya motšhelo wa letseno mabapi le dipeelano tša Molao wa Motšhelo wa Letseno, 1962: -
TEU GAE lebelelane le dikgopelo tša go se lefele motšhelo tša batho ka bong, Bahiri ba Mešomo (IRP30), Dikoporasi, Dikoporasi tša go Tswalelwa, Ditrasete tše Kgethegilego, Dikoporasi tša Lekgotla, Dikhamphani tša Boloko bja Kabelo, VAT, PAYE/UIF/SDL, Matlotlo a Kholego le Disosaethe tša Poloko. Go hwetša thušo ka enngwe le nngwe ya tše, ka kgopelo founela Contact Centre go 0800 00 7277.
Kgokaganyo ya Yuniti ya go se Angwe ke tefelo ya Motšhelo
Aterse ya Bodulo:
Land Bank Building
271 Veale Street
Nieuw Muckleneuk
Pretoria
0181
Aterese ya poso:
PO Box 11955
HATFIELD
0028
Mogala: 012 - 483 1700
Fekese: 012 - 483 1701


c: text/html

text:
Mokgwa wa go lekola
GOBA:GOBA:
News Oct 2014 This dictionary has been updated to work better on mobile devices - please give it a try!
Lenaneo le la mareo a popopolelo ya Sesotho sa Leboa la Inthanete, le theilwe godimo ga taodišwana ya go ngwalwa ke Elsabé Taljard le Gilles-Maurice de Schryver, yeo e phatlaladitšwego ka go Lexikos 12. Mokgwa wo wa elektroniki o tšweleditšwe ke David Joffe ka software ya gagwe ya go beakanya pukuntšu yeo e tsebegago ka TshwaneLex gape e bile gona mo Inthaneteng go tloga ka 15 June 2003. Mareo ao, a rulagantšwe ke Salmina Nong ka go diriša peakanyo ye ya TshwaneLex.

robotstxt: allowed

filter: keep


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Ekisodo 6:1-30
6 Ka gona Jehofa a re go Moshe: “Bjale gona o tla bona tšeo ke tlago go di dira Farao,+ gobane o tla ba lesa ba tloga a gapeletšega ka baka la seatla sa ka se matla gomme o tla ba raka nageng ya gagwe a gapeletšega ka baka la seatla sa ka se matla.”+2 Modimo a tšwela pele a bolela le Moshe a re go yena: “Ke nna Jehofa.+3 Ke be ke fela ke iponagatša go Aborahama,+ Isaka+ le Jakobo+ ke le Modimo Ramatlaohle,+ eupša ge e le mabapi le leina la ka e lego Jehofa,+ ke be ke se ka itsebiša+ go bona ka botlalo.4 Le gona ke dirile kgwerano ya ka le bona ya gore ke ba nee naga ya Kanana, e lego naga yeo ba bego ba diiletše go yona.+5 Ge e le nna ke kwele go tsetsela ga bana ba Isiraele+ bao Baegipita ba ba dirilego makgoba gomme ka gopola kgwerano ya ka.+6 “Ka gona botša bana ba Isiraele o re: ‘Ke nna Jehofa, gomme ke tla le ntšha maimeng a Baegipita ka ba ka le hlakodiša bokgobeng bja bona;+ ruri ke tla le lopolla ka letsogo le le otlolotšwego le ka dikahlolo tše kgolo.+7 Ke tla le tšea la ba setšhaba sa ka,+ gomme nna ke tla ba Modimo wa lena;+ ruri le tla tseba gore ke nna Jehofa Modimo wa lena yo a le ntšhago maimeng a Egipita.+8 Ke tla le iša nageng yeo ke ilego ka emiša seatla sa ka ka ikana+ gore ke tla e nea Aborahama, Isaka le Jakobo; ke tla le nea yona ya ba ya lena.+ Ke nna Jehofa.’”+9 Ka morago ga moo Moshe o ile a botša bana ba Isiraele tše ka moka. Eupša ga se ba theetša Moshe ka baka la go nolega moko le ka baka la go thatafa ga bokgoba.+10 Ke moka Jehofa a bolela le Moshe a re:11 “Tsena o botše Farao kgoši ya Egipita+ gore a lese bana ba Isiraele ba tloge nageng ya gagwe.”+12 Eupša Moshe a bolela le Jehofa a re: “Bona! Bana ba Isiraele ga se ba ntheetša;+ Farao yena o tla ntheetša bjang+ ge e le mo ke sa kgone go bolela?”*+13 Eupša Jehofa a bolela le Moshe le Arone a ba nea taelo yeo ba tlago go e nea bana ba Isiraele le Farao kgoši ya Egipita. Taelo yeo e mabapi le gore ba ntšhe bana ba Isiraele nageng ya Egipita.+14 Tše ke dihlogo tša ba ntlo ya botatago bona: Barwa ba Rubeni leitšibulo la Isiraele+ e be e le Hanoge le Palu, Hetserone le Karami.+ Ao ke malapa a leloko la Rubeni.+15 Barwa ba Simeone bona e be e le Jemuele, Jamini, Ohada, Jakine, Tsohara le Shaulo morwa wa mosadi wa Mokanana.+ Ao ke malapa a leloko la Simeone.+16 Maina a barwa ba Lefi+ go ya ka mašika a bona+ šea: Gerishone, Kohathe le Merari.+ Lefi yena o phetše nywaga e lekgolo-masometharo-šupa (137).17 Barwa ba Gerishone go ya ka malapa bona+ e be e le Lebini le Shimei.+18 Barwa ba Kohathe e be e le Amorama, Itsehara, Heburone le Usiele.+ Kohathe yena o phetše nywaga e lekgolo-masometharo-tharo (133).19 Barwa ba Merari e be e le Maheli le Mushi.+Ao e be e le malapa a Balefi go ya ka mašika a bona.+20 Bjale Amorama a tšea Jogobede kgaetšedi ya tatagwe ya ba mosadi wa gagwe.+ Ka morago a mmelegela Arone le Moshe.+ Amorama yena o phetše nywaga e lekgolo-masometharo-šupa (137).21 Barwa ba Itsehara e be e le Kora,+ Nefege le Sikiri.22 Barwa ba Usiele e be e le Mishaele, Elisafane le Sithiri.+23 Bjale Arone a tšea Elisheba morwedi wa Aminadaba, kgaetšedi ya Nahashone+ ya ba mosadi wa gagwe. Ka morago a mmelegela Nadaba le Abihu, Eleasara le Ithamara.+24 Barwa ba Kora bona e be e le Asiri, Elikana le Abiasafa.+ Ao e be e le malapa a Bakora.+25 Eleasara morwa wa Arone+ a itšeela yo mongwe wa barwedi ba Putiele ya ba mosadi wa gagwe. Ka morago mosadi yoo a mmelegela Finease.+Bao ke matona a dihlogo tša Balefi go ya ka malapa a bona.+26 Leo ke lešika la Arone le Moshe bao Jehofa a ba boditšego gore:+ “Ntšhang bana ba Isiraele nageng ya Egipita ba etša dihlopha tša madira.”+27 Ke bona bao ba bego ba bolela le Farao kgoši ya Egipita gore a ntšhe bana ba Isiraele Egipita.+ Ba ke Moshe le Arone.28 Ka letšatši le lengwe Jehofa o ile a bolela le Moshe nageng ya Egipita.+29 Lona letšatšing leo Jehofa a bolela le Moshe a re: “Ke nna Jehofa.+ Botša Farao kgoši ya Egipita se sengwe le se sengwe seo ke go botšago sona.”30 Ke moka Moshe a bolela le Jehofa a re: “Bona! Ga ke kgone go bolela, ka gona Farao a ka ntheetša bjang?”+
Mengwalo ya tlase
^ Phetolelo ya lentšu ka lentšu e re, “ke na le molomo o sa bollago.”


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Hesekiele 10:1-22
10 Ka tšwela pele ke lebeletše, ke moka ka bona leratadimeng+ leo le bego le le ka godimo ga dihlogo tša bakerubi go na le selo se se swanago le leswika le bohlokwa leo le bitšwago safire,+ se se swanago le ponagalo ya sedulo sa bogoši,+ se bonagala ka godimo ga bona.2 Modimo a bolela le monna yola a aperego lešela la linene+ a re: “Tsena magareng ga maotwana a dikologago,+ ka tlase ga bakerubi, o tlatše diatla tša gago ka magala+ a mollo a lego gare ga bakerubi o be o a gaše godimo ga motse.”+ Ke moka a tsena ke mo lebeletše.3 Bakerubi bao ba be ba eme ka go le letona la ntlo ge monna yoo a tsena gomme leru le be le apareditše lapa la ka gare.+4 Letago la Jehofa+ la tloga go bakerubi la ya mojakong wa ntlo yeo, ganyenyane-ganyenyane leru la aparela ntlo,+ lapa lona le be le phadima gohle ka letago la Jehofa.5 Modumo wa maphego a bakerubi+ wa kwala lapeng la ka ntle o etša modumo wa ge Modimo Ramatlaohle a bolela.+6 A laela monna yo a aperego lešela la linene a re: “Tšea mollo wo o lego magareng ga maotwana ao, gare ga bakerubi.” Monna yoo a napa a tsena gomme a ema hleng ga leotwana.7 Ke moka mokerubi a otlollela seatla sa gagwe ka ntle magareng ga bakerubi, a se otlollela mollong+ wo o bego o le magareng ga bakerubi,+ a o tšea a o bea ka diatleng tša yo a aperego lešela la linene,+ yena a o tšea a tšwa.8 Ka tlase ga maphego a bakerubi bao gwa bonwa se e kego ke seatla sa motho.+9 Ka tšwela pele ke lebeletše, ke moka ka bona maotwana a mane hleng ga bakerubi, hleng ga mokerubi yo mongwe le yo mongwe go be go na le leotwana.+ Ponagalo ya maotwana ao e be e swana le go phadima ga leswika le bohlokwa leo le bitšwago kirisolite.10 Ge e le ponagalo ya ona, ka bone bja ona a be a swana, go etša ge leotwana le le ka gare ga leotwana le lengwe.+11 Ge a be a sepela a be a kgona go ya ka mathokong ka moka a mane. A be a sa retologele lehlakoreng le lengwe ge a sepela, gobane a be a latela hlogo ya mokerubi mo e lebago gona. A be a sa retologele lehlakoreng le lengwe ge a sepela.+12 Nama ka moka ya bakerubi, mekokotlo ya bona, diatla tša bona, maphego a bona le maotwana di be di tletše mahlo gohle.+ Ka bone bja bona ba be ba na le maotwana a bona.13 Go ile gwa goeletšwa ke hlwaile tsebe mabapi le maotwana ale gwa thwe: “A re yeng lena maotwana!”14 Yo mongwe le yo mongwe o be a na le difahlego tše nne.+ Sefahlego sa pele e be e le sa mokerubi, sa bobedi e le sa motho,+ sa boraro e le sa tau gomme sa bone e le sa ntšhu.+15 Eitše ge bakerubi ba rotoga+—ka hwetša e le diphedi tše di swanago le tšela ke di bonego nokeng ya Kebara+—16 ge bakerubi ba be ba sepela, maotwana ao a be a sepela hleng ga bona;+ ge bakerubi ba be ba kukela maphego a bona godimodimo, maotwana ao a be a sa retologele lehlakoreng le lengwe, a be a dula a le hleng ga bona.+17 Ge diphedi tšeo di ema, le ona a be a ema; ge di be di rotoga,+ a be a rotoga le tšona, gobane moya wo o bego o šoma go diphedi tšeo o be o le go ona.+18 Letago+ la Jehofa la tloga mojakong wa ntlo yela gomme la ema godimo ga bakerubi.+19 Bakerubi ba napa ba kukela maphego a bona godimo ba rotogela godimo ba tloga fase+ ke ba lebeletše. Ge ba tloga, maotwana le ona a be a le hleng ga bona; ke moka ba ema mojakong wa ka bohlabela wa kgoro ya ntlo ya Jehofa gomme letago la Modimo wa Isiraele la ba aparela le etšwa godimo.20 Tše ke diphedi tšeo ke di bonego+ di le ka tlase ga Modimo wa Isiraele kua nokeng ya Kebara,+ mo ke ilego ka tseba gore e be e le bakerubi.21 Ge e le diphedi tšeo tše nne, se sengwe le se sengwe se be se na le difahlego+ tše nne le maphego a mane, gomme ka tlase ga maphego a tšona go be go na le diatla tše di swanago le tša motho.22 Ge e le ponagalo ya difahlego tša tšona e be e swana le ya tšeo ke di bonego nokeng ya Kebara, e le tšona tšela.+ Se sengwe le se sengwe se be se eya thwii mo se bego se lebile gona.+


text:
Badiši ba Šupago le Bakgomana ba Seswai—Seo ba se Bolelago go Rena Lehono
“Re tla mo tsošetša badiši ba šupago gore ba lwe le yena, ee, bakgomana ba seswai gare ga batho.”—MIKA 5:5.
1. Ke ka baka la’ng leano la kgoši ya Siria le ya Isiraele le be le ka se tsoge le atlegile?
NAKONG e itšego magareng ga 762 B.C.E. le 759 B.C.E., kgoši ya Isiraele le kgoši ya Siria di ile tša ipopa ngatana e tee gore di lwe le mmušo wa Juda. Morero wa tšona e be e le ofe? E be e le go hlasela Jerusalema, di tloše Kgoši Ahasi sedulong sa bogoši gomme di bee motho yo mongwe legatong la gagwe, mohlomongwe yoo e bego e se wa lešika la Kgoši Dafida. (Jes. 7:5, 6) Kgoši ya Isiraele e be e tseba gore ga se ya swanela go dira seo. Jehofa o be a laetša gore yo mongwe wa ditlogolo tša Dafida o be a tla dula sedulong sa Gagwe ka mo go sa felego, e bile lentšu la Modimo ga le ke le folotša.—Josh. 23:14; 2 Sam. 7:16.
2-4. Hlalosa kamoo Jesaya 7:14, 16 e ilego ya phethagala ka gona (a) lekgolong la seswai la nywaga B.C.E. (b) lekgolong la pele la nywaga C.E.
2 Mathomong go be go bonagala eka Siria le Isiraele di be di le matla. Ntweng e nngwe, Ahasi o ile a loba bagale ba ntwa ba 120 000! Maaseya e lego “morwa wa kgoši” o ile a bolawa. (2 Dikor. 28:6, 7) Eupša Jehofa o be a lebeletše. O ile a gopola seo a bego a se holofeditše Dafida; ka go re’alo a romela moporofeta Jesaya gore a iše molaetša o kgothatšago kudu.
3 Jesaya o itše: “Tsebang! Kgarebe e tla ima, ya belega morwa gomme leina la gagwe e tla mmitša Imanuele. . . . Dinaga tša dikgoši tše pedi tšeo o di boifago kudu [Siria le Isiraele] di tla tlogelelwa sa ruri pele ga ge mošemane a ka tseba go gana bobe gomme a kgetha botse.” (Jes. 7:14, 16) Gantši karolo ya pele ya boporofeta bjo e dirišetšwa go šupa go go belegwa ga Mesia, e lego seo se tlogago se swanetše. (Mat. 1:23) Lega go le bjalo, ka ge “dikgoši tše pedi,” e lego kgoši ya Siria le ya Isiraele di be di ka se sa hlwa di leka go lwa le Juda lekgolong la pele la nywaga C.E., boporofeta bja mabapi le Imanuele bo swanetše go ba bo bile le phethagalo ya bjona ya mathomo mehleng ya Jesaya.
4 Gateetee ka morago ga gore Jesaya a bolele mantšu ao a makatšago, mosadi wa gagwe o ile a ima gomme a mmelegela morwa yo a bitšwago Mahere-shalal-hashe-bas. Kgonagalo e nngwe ke gore ngwana yo e ka ba e le “Imanuele” yo Jesaya a boletšego ka yena. * Mehleng ya Beibele, ngwana o be a ka rewa leina letee ge a belegwa, mohlomongwe go gopola tiragalo e itšego e kgethegilego, eupša batswadi ba gagwe le ba leloko ba mmitša ka leina le lengwe. (2 Sam. 12:24, 25) Ga go na bohlatse bja gore Jesu o kile a bitšwa ka leina la Imanuele.—Bala Jesaya 7:14; 8:3, 4.
5. Ke phetho efe ya bošilo yeo Kgoši Ahasi a e dirilego?
5 Ge Isiraele le Siria di sa rera go hlasela Juda, setšhaba se sengwe sa madira a matla le sona se ile sa kganyoga selete sa Juda. E be e le mmušo wa lefase wa Asiria wo bego o eba matla le go feta. Go ya ka Jesaya 8:3, 4, Asiria e be e tla tšea “mahumo a Damaseko le dithebola tša Samaria” pele e hlasela mmušo wa ka borwa wa Juda. Go e na le gore Ahasi a bote lentšu leo Modimo a le boletšego ka Jesaya, ka go hloka tumelo o ile a dira kgwerano le Baasiria bao ka morago ba ilego ba ba swara gampe. (2 Dikg. 16:7-10) Ruri Ahasi e bile modiši yo a hlabišago dihlong wa Juda! Re ka ipotšiša gore: ‘Ge ke swanetše go dira diphetho tše bohlokwa, na ke bota Modimo goba batho?’—Die. 3:5, 6.
MODIŠI YO MONGWE O DIRA SE SE FAPANEGO
6. Bontšha phapano gare ga pušo ya Ahasi le ya Hesekia.
6 Ahasi o ile a hwa ka 746 B.C.E., gomme morwa wa gagwe e lego Hesekia a thoma go buša mmušo wa Juda wo o bego o diila e bile o hwile moyeng. Ka ge e be e sa le mofsa, o be a tla etiša’ng pele? Na o be a tla leka go humiša Juda gape? Aowa. Hesekia e be e le motho wa moya, a tloga a swanelega go diša setšhaba. Selo sa pele seo a ilego a se dira e bile go tsošološa borapedi bjo bo sekilego le go matlafatša tswalano yeo e bego e tekateka ya setšhaba le Jehofa. Ka morago ga gore Hesekia a kwešiše thato ya Modimo ka yena, o ile a dira dilo ka go se dikadike. A mohlala o mobotse gakaakaang go rena!—2 Dikor. 29:1-19.
7. Ke ka baka la’ng go be go le bohlokwa gore Balefi ba kgonthišetšwe gore kgoši e be e tla ba thekga?
7 Balefi ba be ba tla kgatha tema ya bohlokwa go tsošološweng ga borapedi bjo bo sekilego. Ka go re’alo, Hesekia o ile a dira seboka le bona a ba kgonthišetša gore o tla ba thekga. Leka go bona Balefi ba botegago bao ba bego ba le gona sebokeng seo, ba etšwa megokgo ya lethabo ge ba ekwa kgoši ya bona e re: “Ke lena bao Jehofa a le kgethilego gore le eme pele ga gagwe le mo hlankele.” (2 Dikor. 29:11) Ee, Balefi ba be ba neilwe matla a go tšwetša pele borapedi bjo bo sekilego!
8. Ke megato efe e mengwe yeo Hesekia a ilego a e gata go tsošološa bomoya bja setšhaba, gona go bile le mafelelo afe?
8 Hesekia o ile a bitša batho ka moka ba Juda le ba Isiraele gore ba tle monyanyeng o mogolo wa Paseka, woo o ilego wa latelwa ke Monyanya wa Dinkgwa tše di sa Omelwago wa matšatši a šupago. Batho ba ile ba thabela monyanya woo kudu moo ba ilego ba o bina ka matšatši a mangwe a šupago. Beibele e re: “Gwa ba le lethabo le legolo Jerusalema, gobane Jerusalema go be go se gwa ka gwa ba le lethabo le legolo ka tsela ye go tloga mehleng ya Solomone morwa wa Dafida kgoši ya Isiraele.” (2 Dikor. 30:25, 26) Ruri monyanya wo wa moya o ile wa matlafatša batho ka moka! Go 2 Dikoronika 31:1 re bala gore: “Gateetee ge ba feditše tše ka moka, . . . ba ile ba pšhatlaganya dikokwane tše kgethwa, ba rema dikota tše kgethwa le go phušola mafelo a phagamego le dialetare.” Ka go re’alo, Juda e ile ya boela go Jehofa ka mo go feletšego. Go tsošološwa mo ga borapedi bjo bo sekilego go be go le bohlokwa kudu ka baka la seo se bego se tlo direga.
KGOŠI E ITOKIŠELETŠA MATHATA
9. (a) Maano a Isiraele a ile a folodišwa bjang? (b) Ke’ng seo mathomong Sanheribe a ilego a kgona go se dira Juda?
9 Mantšu a Jesaya a ile a phethagala ge Asiria e be e fenya mmušo wa ka leboa wa Isiraele gomme e iša badudi ba yona bothopša, ka go re’alo ya folodiša maano a Isiraele a go bea motho yo mongwe sedulong sa bogoši sa Dafida. Eupša go thwe’ng ka maano a Asiria? Ga bjale Baasiria ba be ba nyaka go hlasela Juda. “Ka ngwaga wa lesomenne wa pušo ya Kgoši Hesekia, Sanheribe kgoši ya Asiria o ile a hlasela metse ka moka e šireleditšwego ya Juda gomme a e thopa.” Go begwa gore Sanheribe o ile a thopa metse e 46 ya Juda. Akanya kamoo nkabego o ile wa ikwa ka gona ge e ba o be o dula Jerusalema ka nako yeo. Madira a Asiria a ile a thopa metse ya Juda ka go latelana!—2 Dikg. 18:13.
10. Ke ka baka la’ng Mika 5:5, 6 e ka ba e ile ya matlafatša Hesekia?
10 Ke therešo gore Hesekia o be a tseba ka kotsi yeo e bego e etla, eupša go e na le gore a kitimele go kgopela thušo ya ditšhaba tša baheitene, go etša ge tatagwe wa mohlanogi e lego Ahasi a dirile, yena o ile a bota Jehofa. (2 Dikor. 28:20, 21) Mohlomongwe o be a tseba ka mantšu a moporofeta Mika yo a phetšego mehleng ya gagwe, ao a a boletšego e sa le pele ka Asiria gore: “Ge e le Moasiria, . . . re tla mo tsošetša badiši ba šupago gore ba lwe le yena, ee, bakgomana ba seswai gare ga batho. Ba tla diša naga ya Asiria ka tšhoša.” (Mika 5:5, 6) Mantšu a a buduletšwego a swanetše go ba a ile a matlafatša Hesekia, ka ge a bontšha gore Jehofa o be a tla diriša madira a matla ka tsela e sa tlwaelegago go fenya Asiria.
11. Boporofeta bja mabapi le badiši ba šupago le bakgomana ba seswai bo tla phethagala neng ka tsela e kgolo?
11 Boporofeta bja mabapi le badiši ba šupago le bakgomana ba seswai (“dikgošana,” The New English Bible) bo be bo tlo phethagala ka tsela e kgolo, goba ya bohlokwa kudu, nako e telele ka morago ga ge Jesu a belegwe, yena “mmuši wa Isiraele, yoo setlogo sa gagwe e lego sa mehla ya pele.” (Bala Mika 5:1, 2.) Se se tla direga nakong ya ge bahlanka ba Jehofa ba hlaselwa ke Asiria ya mehleng yeno ya seswantšhetšo. Ke madira afe ao Jehofa a tlago go a diriša go lwa le lenaba le le matla, ao a eteletšwego pele ke Morwa wa gagwe yoo ga bjale a bušago e le kgoši? Go tla bonala. Eupša sa pele, anke re ahlaahleng seo re ka ithutago sona go seo Hesekia a ilego a se dira ge a be a lebeletšane le tlhaselo ya Baasiria.
HESEKIA O GATA MEGATO YA MALEBA
12. Hesekia le bao a bego a na le bona ba ile ba gata megato efe go šireletša batho ba Modimo?
12 Ka mehla Jehofa o ikemišeditše go re direla seo re ka se kgonego go itirela sona, eupša o letetše gore le rena re dire seo re ka se kgonago. Hesekia o ile a rerišana le “dikgošana tša gagwe le bagale ba gagwe” gomme ba ya ba “[thiba] methopo ya meetse yeo e bego e le ka ntle ga motse . . . Le gona [Hesekia] o ile a ba le sebete a aga morako ka moka wo o phušotšwego, a tsoša ditora tšeo di lego godimo ga wona gomme ka ntle a aga le morako o mongwe, . . . ke moka a dira dibetša tše dintši kudu le dikotse.” (2 Dikor. 32:3-5) E le gore Jehofa a šireletše batho ba Gagwe le go ba diša ka nako yeo, o ile a diriša banna ba bantši bao ba nago le sebete—e lego Hesekia, dikgošana tša gagwe le baporofeta bao ba bego ba tiile moyeng.
13. Ke mogato ofe wa bohlokwa kudu woo Hesekia a ilego a o gata go hlamela setšhaba tlhaselo yeo e bego e letše ka pele? Hlalosa.
13 Seo Hesekia a ilego a se dira ka morago e be e le sa bohlokwa kudu go feta go thiba methopo ya meetse goba go tiiša merako ya motse. Ka ge Hesekia e be e le modiši yo botse, o ile a kgobokanya setšhaba gomme a se kgothatša moyeng ka mantšu ao a rego: “Le se ke la boifa goba la tšhoga kgoši ya Asiria . . . , ka gobane bao ba nago le rena ke ba bantši go feta bao ba nago le yena. Yena o botile matla a batho, eupša rena re na le Jehofa Modimo wa rena yo a tlago go re thuša le yo a tlago go lwa ditlhabanong tša rena.” A kgopotšo e matlafatšago tumelo gakaakaang—Jehofa o be a tla lwela batho ba gagwe! Ge Bajuda ba se na go kwa se, ba ile ba “matlafatšwa ke mantšu ao a Hesekia kgoši ya Juda.” Hlokomela gore ke ‘mantšu a Hesekia’ ao a ilego a matlafatša setšhaba. Yena le dikgošana tša gagwe le bagale ba bangwe, go akaretša le moporofeta Mika le moporofeta Jesaya, ba ile ba ipontšha e le badiši ba babotse, go etša ge Jehofa a boletše e sa le pele ka moporofeta wa gagwe.—2 Dikor. 32:7, 8; bala Mika 5:5, 6.
14. Rabashake o ile a dira’ng, gona setšhaba se ile sa arabela bjang?
14 Kgoši ya Asiria e ile ya hloma mešaša Lakisi, ka borwabodikela bja Jerusalema. Ge e le moo, e ile ya romela batseta ba bararo go yo laela Bajuda gore ba ineele. Mmoleledi wa Kgoši ya Asiria yoo a bego a tsebja semmušo e le Rabashake, o ile a diriša maano a fapafapanego. O ile a bolela ka Seheberu a kgothaletša setšhaba gore se hlanogele kgoši gomme se ineele go Baasiria, a se fora ka gore o tla se iša nageng yeo se bego se tla ipshina ka bophelo. (Bala 2 Dikgoši 18:31, 32.) Ke moka Rabashake o ile a bolela a tiišitše ka ganong gore go fo etša ge medimo ya ditšhaba tše dingwe e paletšwe ke go šireletša barapedi ba yona, Jehofa le yena o be a ka se kgone go hlakodiša Bajuda seatleng sa Baasiria. Ka bohlale setšhaba se ile sa se itshwenye ka go araba maaka ao a šoro, e lego seo gantši bahlanka ba Jehofa le bona ba se dirago lehono.—Bala 2 Dikgoši 18:35, 36.
15. Ke’ng seo go bego go nyakega gore badudi ba Jerusalema ba se dire, gona Jehofa o ile a hlakodiša motse bjang?
15 Ga go makatše gore Hesekia o ile a nyama, eupša go e na le gore a kgopele thušo ditšhabeng tše dingwe, o ile a laela gore moporofeta Jesaya a bitšwe. Jesaya o ile a botša Hesekia gore: “Kgoši [Sanheribe] e ka se tsene motseng wo, e bile e ka se betše mosebe go wona.” (2 Dikg. 19:32) Selo feela seo badudi ba Jerusalema ba bego ba swanetše go se dira e be e le gore ba se boife. Jehofa o be a tla lwela Juda. Go bile bjalo! “Bošegong bjoo morongwa wa Jehofa a ya a bolaya ba dikete tše lekgolo-masomeseswai-hlano (185 000) mešašeng ya Baasiria.” (2 Dikg. 19:35) Juda ga se ya hlakodišwa ke ge Hesekia a ile a thiba methopo ya meetse a motse goba go tiiša merako ya yona, eupša e ile ya hlakodišwa ke go tsena ga Modimo ditaba gare.
SEO RE ITHUTAGO SONA LEHONO
16. Ke bomang bao lehono ba swantšhetšwago ke (a) badudi ba Jerusalema (b) “Asiria” (c) badiši ba šupago le bakgomana ba seswai?
16 Boporofeta bja mabapi le badiši ba šupago le bakgomana ba seswai bo phethagala ka tsela e kgolo lehono. Badudi ba Jerusalema ya bogologolo ba ile ba hlaselwa ke Baasiria. Kgauswinyane, batho ba Jehofa bao ba bonagalago ba sa šireletšega ba tla hlaselwa ke Asiria ya mehleng yeno ya seswantšhetšo, yeo morero wa yona e tla bago go ba fedišetša sa ruri. Mangwalo a bolela ka tlhaselo yeo gotee le tlhaselo ya ‘Gogo wa Magogo,’ tlhaselo ya “kgoši ya leboa” le tlhaselo ya “dikgoši tša lefase.” (Hesek. 38:2, 10-13; Dan. 11:40, 44, 45; Kut. 17:14; 19:19) Na ditlhaselo tše ga di swane? Ga re tsebe. Beibele e ka ba e bolela ka tlhaselo e swanago eupša e diriša maina a sa swanego. Boporofeta bja Mika bo bontšha gore ke sebetša sefe seo Jehofa a tlago go se diriša go otla lenaba le la pelo e mpe leo le swantšhetšago “Asiria”? O tla diriša sebetša seo o ka se se naganego—‘badiši ba šupago, ee, bakgomana ba seswai’! (Mika 5:5) Badiši le bakgomana (goba, “dikgošana,” NEB) madireng a ao o ka se a naganego ke bagolo ba diphuthego. (1 Pet. 5:2) Ruri lehono Jehofa o kgethile banna ba bantši ba moya gore ba diše mohlape wa gagwe o bohlokwa kudu, go matlafaletša batho ba gagwe tlhaselo yeo e letšego ka pele ya Asiria ya mehleng yeno ya seswantšhetšo. * Boporofeta bja Mika bo re ba tla “diša naga ya Asiria ka tšhoša.” (Mika 5:6) Ee, gare ga ‘dibetša tša bagolo tša ntwa,’ o tla hwetša “tšhoša ya moya,” e lego Lentšu la Modimo.—2 Bakor. 10:4; Baef. 6:17.
17. Ke dintlha dife tše nne tšeo bagolo ba ka ithutago tšona pegong yeo re e ahlaahlilego?
17 Bagolo bao ba balago sehlogo se ba ka buna dintlha tše di holago pegong ye yeo re sa tšwago go e ahlaahla: (1) Mogato wa bohlokwa kudu wo re ka o gatago go itokišeletša tlhaselo yeo e tlago ya Asiria ya seswantšhetšo ke go matlafatša tumelo ya rena go Modimo le go thuša bana babo rena go dira se se swanago. (2) Ge “Asiria” e hlasela, bagolo ba swanetše go tloga ba kgodišega gore Jehofa o tla re hlakodiša. (3) Tlhahlo e phološago yeo re tla bago re e newa ke mokgatlo wa Jehofa ka nako yeo e ka bonagala e sa kwagale go ya ka pono ya batho. Ka moka ga rena re swanetše go ikemišetša go kwa ditaelo le ge e le dife tšeo re ka tlago ra di newa, go sa šetšwe gore di tla ba di kwagala go ya ka pono ya batho goba go se bjalo. (4) Ga bjale ke nako ya gore bao ba sa botilego thuto ya lefase, dilo tše di bonagalago goba mekgatlo ya batho ba nagane gabedi. Bagolo ba swanetše go ema ka maoto gomme ba thuše motho le ge e le ofe yoo ga bjale a tekatekago tumelong.
18. Go naganišiša ka pego ye go ka tla gwa re hola bjang nakong e tlago?
18 Nako e etla yeo ka yona bahlanka ba Modimo ba mehleng yeno ba tlago go bonagala eka ga se ba šireletšega, go etša ge go be go le bjalo ka Bajuda bao ba bego ba kgakgetšwe Jerusalema mehleng ya Hesekia. Ka nako yeo, eka ka moka ga rena re ka matlafatšwa ke mantšu a Hesekia. Anke re gopoleng gore manaba a rena wona a “botile matla a batho, eupša rena re na le Jehofa Modimo wa rena yo a tlago go re thuša le yo a tlago go lwa ditlhabanong tša rena”!—2 Dikor. 32:8.
^ ser. 4 Lentšu la Seheberu leo le fetoletšwego e le “kgarebe” go Jesaya 7:14 le ka šupa go mosadi yo a nyetšwego goba yo a sa nyalwago. Ka gona, lentšu leo le ka šupa go mosadi wa Jesaya le go kgarebe ya Mojuda e lego Maria.
^ ser. 16 Palo šupa gantši e dirišwa ka Mangwalong go swantšhetša selo se se feletšego. Palo seswai (yeo e fetago palo šupa ka tee) ka dinako tše dingwe e swantšhetša motlalo wa dilo.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Dominican Republic
Autopista San Isidro #100
(Al lado de Coral Mall, Frente a Savica)
SANTO DOMINGO ESTE
DOMINICAN REPUBLIC
+1 809-595-4007
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go okamelwa modiro wa go ruta ka Beibele wa Dihlatse tša Jehofa Dominican Republic. Tše dingwe tša dilo tšeo o tlago go di bona di mabapi le histori ya Dihlatse tša Jehofa nageng ye.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Samuele 12:1-25
12 Samuele a re go Baisiraele ka moka: “Šefa, ke theeditše lentšu la lena leo le lego mabapi le dilo tšohle tšeo le mpoditšego tšona,+ tša gore ke le kgethele kgoši yeo e tlago go le buša.+2 Bjale kgoši še e le etile pele!+ Ge e le nna, ke tšofetše+ e bile ke na le hlogo e pududu+ gomme barwa ba ka šeba ba na le lena,+ ge e le nna ke le etile pele go tloga bofseng bja ka go fihla letšatšing le.+3 Ke nna yo. Ge e ba go na le seo le belaelago ka sona ka nna se boleleng pele ga Jehofa le pele ga motlotšwa+ wa gagwe: Ke tšere poo goba pokolo ya mang?+ Ke mang yo ke ilego ka mo radia goba ka mo gatelela goba ka amogela tsogo-le-kobong go yena gomme ka hlokomologa seo a se dirilego?+ Ke tla le bušetša tšona.”+4 Ge a re’alo bona ba re: “Ga se wa re radia goba wa re gatelela goba wa amogela selo le ge e le sefe seatleng sa motho le ge e le ofe wa rena.”+5 A re go bona: “Jehofa ke hlatse ya go le latofatša, gomme motlotšwa wa gagwe+ lehono ke hlatse ya gore ga se la hwetša selo le ge e le sefe seatleng sa ka.”+ Ge a re’alo ba re: “Modimo ke hlatse.”*6 Samuele a re go setšhaba: “Jehofa ke hlatse, ke yena a dirišitšego Moshe le Arone a ba a rotoša borakgolokhukhu ba lena a ba ntšha nageng ya Egipita.+7 Bjale emang gomme ke tla sekišana le lena pele ga Jehofa ka le anegela ditiro ka moka tša Jehofa tša go loka+ tšeo a le diretšego tšona le tšeo a di diretšego borakgolokhukhu ba lena.8 “Gateetee ge Jakobo a tsena Egipita+ gomme borakgolokhukhu ba lena ba kgopela thušo go Jehofa,+ Jehofa o ile a roma Moshe+ le Arone gore ba ntšhe borakgolokhukhu ba lena Egipita gomme a ba dudiša lefelong le.+9 Ba lebala Jehofa Modimo wa bona,+ yena a ba gafela*+ seatleng sa Sisera+ mogolo wa madira a Hatsora le seatleng sa Bafilisita+ gotee le seatleng sa kgoši ya Moaba,+ bohle ba lwa le borakgolokhukhu ba lena.10 Ba kgopela thušo go Jehofa+ ba re: ‘Re sentše,+ ka gobane re tlogetše Jehofa ra hlankela Bobaali+ le go rapela diswantšho tša Ashiterothe;+ bjale re hlakodiše+ seatleng sa manaba a rena e le gore re go hlankele.’11 Jehofa a roma Jerubaali+ le Bedani le Jefeta+ le Samuele+ ba le hlakodiša seatleng sa manaba a lena ao a le dikologilego gore le dule ka polokego.+12 Ge le bona gore Nahashi+ kgoši ya bana ba Amoni e lwa le lena, le ile la re go nna: ‘Aowa, rena re nyaka kgoši yeo e tlago go re buša!’+ mola e le gore Jehofa Modimo wa lena e be e dutše e le Kgoši ya lena.+13 Bjale še kgoši yeo le e kgethilego, yona yeo le e kgopetšego;+ šefa Jehofa o le beetše kgoši.+14 Ge le ka boifa Jehofa,+ la mo hlankela+ la ba la kwa lentšu la gagwe,+ la se rabele+ taelong ya Jehofa, lena gotee le kgoši yeo e tlago go le buša le tla ba balatedi ba Jehofa Modimo wa lena.15 Eupša ge e ba le ka se kwe lentšu la Jehofa+ gomme la rabela taelong ya Jehofa,+ seatla sa Jehofa se tla lwa le lena le botatago lena.+16 Emang gomme le bone selo se se segolo seo Jehofa a se dirago pele ga mahlo a lena.17 Na ga se letšatši la puno+ ya korong lehono? Ke tla goeletša+ Jehofa gore a tliše magadima le go neša pula;+ tsebang gomme le bone gore bobe bja lena bjo le bo dirilego mahlong a Jehofa ka go ikgopelela kgoši bo atile.”+18 Samuele a goeletša Jehofa,+ Jehofa a tliša magadima gomme pula ya na letšatšing leo,+ moo setšhaba ka moka se ilego sa boifa Jehofa le Samuele kudu.19 Setšhaba ka moka sa re go Samuele: “Rapelela+ bahlanka ba gago go Jehofa Modimo wa gago, ka ge re sa nyake go hwa; ka gobane ntle le dibe tša rena tšohle re dirile bobe ka go ikgopelela kgoši.”20 Samuele a re go setšhaba: “Le se ke la boifa.+ Lena le dirile bobe bjo ka moka. Fela le se ke la tlogela go latela Jehofa,+ le hlankele Jehofa ka dipelo tša lena ka moka.+21 Le se ke la aroga la latela medingwana ya lefeela+ yeo e se nago mohola+ e bile e sa hlakodiše, ka gobane ke ya lefeela.22 Jehofa a ka se lahle+ batho ba gagwe ka baka la leina la gagwe le legolo,+ ka gobane Jehofa o bone go swanetše gore a le dire setšhaba sa gagwe.+23 Ge e le nna, nka se tsoge ke senyeditše Jehofa ka go kgaotša go le rapelela;+ ke tla le ruta+ ka tsela e botse+ le e lokilego.24 Boifang Jehofa+ gomme le mo hlankele ka therešo le ka pelo ka moka;+ gopolang dilo tše dikgolo tšeo a le diretšego tšona.+25 Ge e ba le dira bobe ka bonganga, le tla fedišwa,+ lena le kgoši ya lena.”+
Mengwalo ya tlase
^ Phetolelo ya lentšu ka lentšu e re, “Ke yena hlatse.”
^ Phetolelo ya lentšu ka lentšu e re, “rekišetša.”


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Luka 19:1-48
19 Ke moka o ile a tsena Jeriko,+ eupša o be a feta.2 Bjale gona moo go be go na le monna yo a bitšwago Sakeo, e be e le molekgetho yo mogolo, e bile a humile.3 O be a nyaka go bona+ gore Jesu yo ke mang, eupša o be a sa kgone go bona ka baka la lešaba ka ge e be e le yo mokopana.4 Ka gona, o ile a kitimela pele lefelong la pejana a namela sehlare sa mogommurupei gore a mmone, gobane o be a tla tloga a feta tseleng yeo.5 Bjale ge Jesu a fihla lefelong leo, a lebelela godimo, a re go yena: “Sakeo, akgofa o fologe, gobane lehono ke swanetše go dula ntlong ya gago.”6 Ge a re’alo, a akgofa a fologa gomme a mo amogela ka lethabo.7 Eupša ge batho ba bona se, ka moka ba thoma go dumaduma+ ba re: “O etetše ntlong ya monna wa modiradibe.”8 Eupša Sakeo a ema a re go Morena: “Morena ke nea badiidi seripa sa dilo tša ka gomme se sengwe le se sengwe seo ke se hlakotšego motho ka go mo latofatša ka maaka,+ ke se bušetša gane.”+9 Ge a re’alo, Jesu a re go yena: “Lehono phološo e tlile ntlong ye, gobane le wena o morwa wa Aborahama.+10 Gobane Morwa wa motho o tletše go tsoma le go phološa seo se bego se timetše.”+11 Eitše ge ba theeditše dilo tše, a oketša ka go bolela seswantšho, gobane o be a batametše Jerusalema gomme ba be ba akanya gore Mmušo wa Modimo o be o tla tšwelela ka yona nako yeo.+12 Ka gona a re: “Motho yo mongwe wa go tswalelwa bogošing o ile a ya nageng ya kgole go yo tšea matla a bogoši gomme a boa.+13 Ge a biditše bahlanka ba gagwe ba lesome a ba nea dimina* tše lesome, a re go bona: ‘Gwebang go fihla ke etla.’+14 Eupša baagigotee le yena ba be ba mo hloile+ gomme ba romela sehlopha sa batseta ka morago ga gagwe, gore se yo re: ‘Ga re nyake motho yo e eba kgoši ya rena.’+15 “Mafelelong ge a boile ka morago ga go tšea matla a bogoši, o ile a bitša bahlanka bao a bego a ba neile tšhelete ya silifera, e le gore a tle a kgonthiše seo ba se hweditšego ka modiro wa kgwebo.+16 Ke moka wa pele a itšweletša, a re: ‘Morena, mina ya gago e tswetše dimina tše lesome.’+17 Ka gona a re go yena: ‘O dirile gabotse, wena mohlanka yo botse! Gobane o itlhatsetše o botega tabeng e nyenyane, laola metse e lesome.’+18 Bjale wa bobedi a tla, a re: ‘Morena, mina ya gago e tswetše dimina tše hlano.’+19 A re le go yena yo: ‘Le wena, laola metse e mehlano.’+20 Eupša yo mongwe yo a fapanego le bona a tla, a re: ‘Morena, mina ya gago še, yeo ke e lotilego e le ka lešeleng.21 Nna ke be ke go boifa, gobane o motho yo bogale; o tšea seo o sa kago wa se bea gomme o buna seo o sa kago wa se bjala.’+22 A re go yena: ‘Wena mohlanka yo kgopo, ke go ahlola ka mantšu a molomo wa gago.+ A ke re o tsebile ge ke le motho yo bogale, yo a tšeago seo a sa kago a se bea le yo a bunago seo a sa kago a se bjala?+23 Ka gona, ke ka baka la’ng o sa ka wa bea tšhelete ya ka ya silifera pankeng? Ke moka ge ke fihlile ke be ke tla e lata e na le tswalo.’+24 “Ge a fetša go re’alo, a re go bao ba emego moo: ‘Mo amogeng mina le e nee yo a nago le dimina tše lesome.’+25 Eupša bona ba re go yena: ‘Morena, o na le dimina tše lesome!’—26 ‘Ke re go lena: Mang le mang yo a nago le selo, o tla newa mo go oketšegilego, eupša yo a se nago selo, o tla amogwa gaešita le seo a nago le sona.+27 Go feta moo, manaba a a ka ao a sa kago a nyaka ge ke eba kgoši ya ona a tlišeng mo, le a bolaele pele ga ka.’”+28 Ka gona, eitše ge a boletše dilo tše, a tšwela pele a rotogela Jerusalema.+29 Ke moka ge a batamela Bethefage le Bethania thabeng e bitšwago Thaba ya Mehlware,+ a roma ba babedi ba barutiwa ba gagwe,+30 a re: “Eyang motsaneng wo le lebanego le wona gomme ge le šetše le tsene go wona le tla hwetša pokolwana e tlemilwe, yeo go sego motho yo a kilego a e namela le ka mohla. Le e tlemolle le e tliše mo.+31 Eupša ge e ba motho le ge e le ofe a le botšiša a re: ‘Le e tlemollela’ng?’ Le re: ‘Morena o a e hloka.’”+32 Ka gona, bao ba romilwego ba tloga gomme ba hwetša go le bjalo ka ge a ba boditše.+33 Eupša ge ba dutše ba tlemolla pokolwana, beng ba yona ba re go bona: “Le tlemollela’ng pokolwana yeo?”+34 Bona ba re: “Morena o a e hloka.”+35 Ke moka ba e tliša go Jesu, ba lahlela diaparo tša bona tša ka ntle godimo ga pokolwana yeo gomme ba nametša Jesu go yona.+36 Ge a dutše a tšwela pele,+ ba ala diaparo tša bona tša ka ntle tseleng.+37 Gateetee ge a batamela tsela e theogago Thabeng ya Mehlware, mašaba ka moka a barutiwa a thoma go thaba a bile a tumiša Modimo ka lentšu le le hlabošago mabapi le mediro ka moka e matla yeo ba e bonego,+38 a re: “Go šegofaditšwe Yo a tlago e le Kgoši ka leina la Jehofa!+ Khutšo legodimong, le letago magodimodimong!”+39 Lega go le bjalo, ba bangwe ba Bafarisei go tšwa lešabeng ba re go yena: “Morutiši, kgalemela barutiwa ba gago.”+40 Eupša ge a fetola a re: “Ruri ke a le botša: Ge e ba ba ba be ba ka homola, gona maswika+ a be a tla goeletša.”41 Ke moka ge a batamela Jerusalema, a bona motse woo gomme a o llela,+42 a re: “Ge nkabe wena, ee, wena ka noši o ile wa lemoga+ letšatšing le, dilo tše di tswalanago le khutšo—eupša bjale di utetšwe mahlo a gago.+43 Gobane matšatši a tla go tlela ge manaba a gago a tla aga legora+ la dikota tše di nago le dintlha+ go go dikologa,+ a go dikanetša le go go tlaiša+ go tšwa mathokong ohle,44 ke moka ba tla lahlela wena le bana ba gago fase,+ gomme ba ka se tlogele leswika le le godimo ga leswika+ go wena, gobane ga se wa lemoga nako ya ge o be o lekolwa.”+45 Ke moka a tsena ka tempeleng a thoma go raka bao ba bego ba rekiša,+46 a re go bona: “Go ngwadilwe gwa thwe: ‘Ntlo ya ka e tla ba ntlo ya thapelo,’+ eupša lena le e dirile lewa la bahlakodi.”+47 Go feta moo, a thoma go ruta tempeleng letšatši le letšatši. Eupša baperisita ba bagolo le bamangwalo le ba bangwe ba bagolo ba setšhaba ba be ba nyaka go mmolaya,+48 lega go le bjalo, ba se hwetše tsela yeo ba ka dirago se ka yona, gobane batho ka moka ba be ba mo kgomaretše gore ba mo kwe.+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Numeri 21:1-35
21 Kgoši ya Aradi+ ya Mokanana yeo e bego e dula Negebe+ ya kwa gore Baisiraele ba tlile ka tsela ya Atharima gomme ya lwa le bona ya ba ya thopa ba bangwe ba bona.2 Ka gona Baisiraele ba enela Jehofa ba re:+ “Ge e ba o ka gafela batho ba diatleng tša rena, gona re tla fediša le metse ya bona.”+3 Ka gona Jehofa a theetša lentšu la Baisiraele gomme a ba gafela Bakanana; ba ba fediša gotee le metse ya bona. Ba reela lefelo leo leina ba re ke Horoma.*+4 Ge ba dutše ba sepela go tloga Thabeng ya Horo+ ka tsela ya Lewatle le Lehwibidu, ba etla naga ya Edomo+ ka thoko, setšhaba se ile sa lapišwa ke tsela.5 Setšhaba sa bolela gampe ka Modimo+ le Moshe+ sa re: “Le re’ng le re rotošitše la re ntšha nageng ya Egipita go tlo hwela mo lešokeng?+ Gobane mo ga go na dijo le meetse+ e bile meoya ya rena e hlaswa senkgwa se seo se nyatšegago.”+6 Ka gona Jehofa a romela dinoga+ tšeo di nago le mpholo bathong, tša ba loma gomme batho ba bantši ba Isiraele ba hwa.+7 Mafelelong setšhaba sa tla go Moshe sa re: “Re dirile sebe,+ ka gobane re boletše gampe ka wena le ka Jehofa. Lopa Jehofa gore a tloše dinoga tše mo go rena.”+ Moshe a lopela setšhaba.+8 Ke moka Jehofa a re go Moshe: “Itirele noga ya mpholo gomme o e fege koteng. E tla re ge motho le ge e le ofe a lomilwe ke noga, a e lebelele gomme a phele.”+9 Gateetee Moshe a dira noga ya koporo+ a e fega koteng;+ e be e re ge motho a lomilwe ke noga gomme a lebelela+ noga yeo ya koporo, o be a phela.+10 Ka morago ga moo bana ba Isiraele ba tloga ba yo hloma mešaša Obothe.+11 Ba tloga Obothe ba hloma mešaša Iye-abarimi,+ lešokeng leo le lebanego le Moaba, ka thoko ya bohlabatšatši.12 Ge ba tloga moo ba hloma mešaša kgauswi le moedi wa mafula wa Tsereda.+13 Ba tloga moo ba hloma mešaša seleteng sa Arinoni,+ seo se lego lešokeng leo le thomago mollwaneng wa Baamore; gobane Arinoni ke mollwane wa Moaba. E magareng ga Moaba le Baamore.14 Ke ka baka leo pukung ya Dintwa ya Jehofa go thwego:“Fahebe yeo e lego Sufa le meedi ya mafula ya Arinoni,15 le molomong wa meedi ya mafula woo o inametšego moo go lego motse wa Ari+ gomme wa ithekga ka mollwane wa Moaba.”16 Go tloga moo ba ya Beera.*+ Se ke sediba seo Jehofa a boletšego le Moshe ka sona a re: “Kgoboketša setšhaba ke se nee meetse.”+17 Ka yona nako yeo Baisiraele ba opela koša ye:+“Runya, wena sediba! Lena se opeleleng!18 Wena sediba seo se epilwego ke dikgošana, sa epša ke bakgomana,Ka molamo wa mmuši,+ le ka melamo ya bona.”Ke moka ge ba tloga lešokeng ba ya Matana.19 Go tloga Matana ba ya Nahaliele gomme go tloga Nahaliele ba ya Bamothe.+20 Go tloga Bamothe ba ya moeding wo o lego nageng ya Moaba,+ ntlheng ya Pisiga.+ Ntlha yeo e okametše ka pele ga Jeshimone.+21 Baisiraele ba roma baromiwa go Sihoni+ kgoši ya Baamore, ba re:22 “Re kgopela go phatša mo nageng ya gago. Re ka se phatše tšhemong goba serapeng sa merara, le gona re ka se nwe meetse a sediba le ge e le sefe. Re tla sepela tseleng ya kgoši go fihlela re phatšitše seleteng sa gago.”+23 Sihoni ga a ka a dumelela Baisiraele go phatša seleteng sa gagwe,+ eupša o ile a kgoboketša batho ba gagwe ka moka a ya a gahlanetša Baisiraele lešokeng, ke moka a fihla Jahatsa+ a lwa le bona.24 Baisiraele ba mmolaya ka bogale bja tšhoša+ gomme ba tšea naga ya gagwe+ go tloga ka Arinoni+ go fihla ka Jaboko,+ kgauswi le bana ba Amoni, ya ba ya bona; ka gobane Jatsera+ ke mollwane wa bana ba Amoni.+25 Baisiraele ba tšea metse yeo ka moka, ba dula metseng ka moka ya Baamore+ kua Heshibone+ le metse ya yona ka moka yeo e e dikologilego.26 Heshibone e be e le motse wa kgoši Sihoni.+ E be e le kgoši ya Baamore,+ e bile ke yena a kilego a lwa le kgoši ya Moaba a e amoga naga ya yona ka moka seatleng sa yona go fihla ka Arinoni.+27 Ke ka baka leo bakweri ba bego ba fela ba re:“Etlang Heshibone.A motse wa Sihoni o agwe gomme o tie.28 Mollo o tšwile Heshibone,+ kgabo ya tšwa motseng wa Sihoni.O fišitše Ari+ ya Moaba, wa fiša beng ba mafelo a phagamego a Arinoni.29 O wa madimabe wena Moaba! Le tlo fedišwa, lena Bakemoshi!+Yena o tla dira barwa ba gagwe gore e be bafaladi gomme barwedi ba gagwe a ba dira mathopša a Sihoni kgoši ya Baamore.30 Ka gona a re ba betšeng ka mesebe.Heshibone e tla fedišwa go fihla ka Diboni,+Basadi ba fedišwa go fihla ka Nofa gomme banna bona go fihla ka Medeba.”+31 Baisiraele ba dula nageng ya Baamore.+32 Ke moka Moshe a roma ba bangwe go yo hlola Jatsera.+ Ka gona ba thopa metse ya yona yeo e e dikologilego gomme ba e amoga Baamore bao ba bego ba le moo.+33 Ka morago ga moo ba goma ba rotoga ka tsela e yago Bashani.+ Ka gona Ogo+ kgoši ya Bashani a tšwa a yo gahlana le bona a na le batho ba gagwe ka moka, ntweng ya Edirei.+34 Bjale Jehofa a re go Moshe: “O se ke wa mmoifa+ gobane ke tla mo gafela seatleng sa gago, yena, batho ba gagwe ka moka le naga ya gagwe;+ o mo dire tšeo o di dirilego Sihoni kgoši ya Baamore, yoo a bego a dula Heshibone.”+35 Ka gona ba mmolaya, ba bolaya bana ba gagwe gotee le batho ba gagwe ka moka go fihlela go se le mophologi le o tee bathong ba gagwe yo a šetšego;+ ba tšea naga ya gagwe.+


text:
INDONESIA
Kgwebo ya Dinoko
LEKGOLONG la bo-16 la nywaga, kgwebo ya dinoko goba disepaese e be e etšwa pele ikonoming ya lefaseng go fo swana le kgwebo ya oli e tala lehono. Dinoko tša go swana le nutmeg le di-clove di be di rekwa ka theko ya godimo kua Yuropa. Di be di etšwa Dihlakahlakeng tša Spice (gona bjale ke diprofense tša Maluku le Maluku Leboa kua Indonesia).
Christopher Columbus, Vasco da Gama, Ferdinand Magellan, Samuel de Champlain le Henry Hudson ke banyakišiši bao ka moka ba ilego ba nyaka ditsela tša go fihla Dihlakahlakeng tša Spice. Ka gona go nyakana le dinoko tša Indonesia go ile gwa dira gore batho ba kwešiše ka lekga la pele tsela yeo polanete ya rena e lego ka yona.


text:
DINTLHAKGOLO TŠA NGWAGOLA
JW.ORG
—“Bohlatse go Ditšhaba Tšohle”
Jesu o itše: “Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.” (Mat. 24:14) Wepesaete ya jw.org e ipontšhitše e le sedirišwa se se atlegago kudu sa go fihlelela batho ba “ditšhaba tšohle” ka nako e kopana yeo e šetšego pele bofelo bo fihla.
Banyalani ba bangwe ba baromiwa kua Dihlakahlakeng tša Solomon ba be ba nea bohlatse motsaneng wa kgauswi le lewatle moo go thewago dihlapi gomme ba kopana le banna ba bane. Ba ile ba lemoga gore banna bao ba be ba swere megalathekeng, ka gona ba ba botšiša ge e ba ba kgona go tsena Inthaneteng. Ba ile ba re ba a kgona. Banyalani ba ba ile ba ba bontšha kamoo ba ka tsenago wepesaeteng ya jw.org, kamoo ba ka hwetšago leleme la bona, kamoo ba ka taoneloutago dimakasine tša rena le Beibele le kamoo ba ka dirišago karolo ya mabapi le malapa le bana. Ge baromiwa ba ba le bodireding, ba ipshina ka go bontšha bana bidio e rego Pray Anytime. Ka morago ga gore sehlopha sa bana bao ba bego ba kgahlegile se bogele bidio yeo, se ile sa kitimela ka dithokgweng tša moo se opela ka gore: “Anytime, anywhere, I can pray . . . ”
Ka mo tlase ke a mangwe a mangwalo a mantši a ditebogo ao a amogetšwego ntlongkgolo ya rena ya lefase ya New York:
“Nna le monna wa ka re hudugetše Mexico, gomme re leka go ithuta Sepanishi gore re kgone go botša motho le ge e le ofe yo re kopanago le yena ditaba tše dibotse. Nako le nako ge ke tsena wepesaeteng ya jw.org, ke leboga Jehofa ka gobane e nthušitše go theetša le go ithuta. Wepesaete ye e na le dilo tše dintši ka maleme a mantši kudu—go na le dimakasine, dipuku, mmino le diterama. Ke a le leboga e bile ke a le rata ka baka la modiro wa lena o mogolo.”—D.H. kua Mexico.
“Ga ke bone gabotse eupša ke rata Wepesaete ya lena kudu ka gobane e na le dilo tše dintši tšeo nka di theetšago. Ke le ngwaletše gore ke le kgothaletše go tšwela pele le tsenya dipuku tša lena tše dintši, diporoutšha le dikgatišo tše dingwe ka MP3 (difaele tša go theetšwa feela) ka gobane ke di theetša letšatši ka moka.”—K.G. kua United States.
“Ke rata wepesaete ya jw.org kudu! Go bonolo kudu go e diriša e bile e nkgothaleditše go ba le thuto ya motho ka noši le go fišega bodireding. Ke na le nywaga e 72, ke na le nywaga e 47 ke kolobeditšwe gomme ke butše madibogo ka nywaga e fetago e 30. Ke na le bana ba 9 bao ba kolobeditšwego e bile ke na le ditlogolo tše 16 le ditlogolwana tše 3. Gona bjale ka lapeng la rena go na le meloko e mene ya babulamadibogo ba ka mehla. Ke leboga Jehofa ka dijo tše tša moya tšeo a re neago tšona ka nako e swanetšego.”—M.T. kua United States.
“Ke ngwala lengwalo le ka iri ya bone ka masa. Ke fela ke fetša mašego ke sa robale ka gobane ke swerwe ke bolwetši bjo bošoro bja multiple sclerosis le mefokolo e mengwe, go etša ge go le bjalo ka bana babo rena ba bangwe ba rategago lefaseng ka bophara. Jehofa o tšwela pele a re hlokomela moyeng, gomme ke rata go le leboga bakeng sa sona seo. Ke ithuta kudu ka diswantšho, ke ka baka leo ke kgongwago kudu ke tsela yeo wepesaete ye e hlamilwego ka yona. Ke leboga kudu dibidio tše kopana le diswantšho tšeo ka moka ga tšona di nago le ditlhaloso tšeo di kwagalago gabotse.”—B.B. kua New Zealand.
“Ke le ngwalela gore ke le leboge. Ke šoma ke le ngaka karolong yeo e lego lekatana ya Sri Lanka moo ke sa kgonego go hwetša dimakasine tša lena ka segagešo. Eupša ke leboga Wepesaete ya lena ka ge ke kgona go di taonelouta go yona le go di bala ka segagešo. Wepesaete ya lena ke e nngwe ya dimpho tše bohlokwahlokwa tšeo Jehofa a di neilego batho ba go swana le nna.”—N.F. kua Sri Lanka.
“Ke le ngwalela go le leboga ka mošomo o mogolo wo le o dirago wa go thuša batho go ithuta ka Jehofa. Hle tšwelang pele le tsenya dibidio wepesaeteng ya lena ya jw.org. Dibidio tšeo di thušitše nna le lapa la gešo go rarolla mathata. Bidio yeo e nthušitšego kudu ke e rego O ka Fenya Bomphenyašilo Ntle le go lwa. Ke sa buša ke re, re a leboga ka mošomo wa lena o mogolo.”—Y.S. wa nywaga e 9 kua United States.
“Ke rata go leboga lena le Jehofa bakeng sa dijo tša moya tšeo re di hwetšago. Wepesaete ya jw.org e nthušitše kudu, kudukudu karolo ya ‘Bafsa.’ Le gona ke leboga kudu dibidio tše di rego, Eba Mogwera wa Jehofa. Ke na le baratho ba bararo gomme ke bona kamoo tsebišo ye e ba thušago ka gona. Le ge re dula kgole le lena, re borwarre bjo bo nago le botee ka baka la lerato leo re ratago Jehofa ka lona. Ke a leboga.”—A.B. kua Peru.


text:
RUTA BANA BA GAGO
Petro le Ananiase ba Ile ba Bolela Maaka—Ke Eng Seo re ka Ithutago Sona?
Bjalo ka ge o tseba, maaka ke selo seo o se bolelago o tseba gore ga se therešo. Na o kile wa bolela maaka?— * Gaešita le batho ba bagolo bao ba ratago Modimo le bona ba ile ba bolela maaka. Mohlomongwe o tseba motho yo mongwe ka Beibeleng yo a ilego a bolela maaka. Leina la gagwe ke Petro, yo mongwe wa baapostola ba 12 ba Jesu. Anke re kwe gore ke ka baka la’ng a ile a bolela maaka.
Ka morago ga ge Jesu a golegilwe, o ile a išwa legaeng la moperisita yo a phagamego. E be e le ka masa. Petro o ile a tsena lapeng la moperisita ntle le go lemogwa. Seetšeng sa mollo, ngwanenyana wa mohlanka wa lapeng la moperisita yo a ilego a dumelela Petro go tsena o ile a mo lemoga. O ile a re: “Le wena o be o na le Jesu.” Petro, ka poifo o ile a re o be a se na le yena.
Beibele e re ka morago “ngwanenyana yo mongwe [o ile] a mo lemoga.” O ile a re: “Motho yo o be a na le Jesu.” Petro o ile a gana gape. Ka morago ga nakwana, ba bangwe ba ile ba ya go Petro ba re: “Ruri le wena o yo mongwe wa bona.”
Petro o ile a tšhoga. Ka gona, o ile a bolela maaka ka lekga la boraro, a re: “Motho yo ga ke mo tsebe!” Mogogonope o ile wa lla. Jesu o ile a lebelela Petro, gomme Petro a gopola gore diiri tše sego kae pejana, Jesu o be a mmoditše gore: “Pele mogogonope o lla wena o tla ntatola gararo.” Petro o ile a lla gabohloko. O be a itshola kudu!
Na selo sa mohuta woo se ka go diragalela?— O ka re o le sekolong, wa kwa barutwana ba bolela ka Dihlatse tša Jehofa. Yo mongwe a ka re: “Ga di dumediše folaga.” Yo mongwe a ka oketša ka gore: “Ga di lwele naga ya tšona.” Yo mongwe gape a ka re: “Ge e le gabotse ga se Bakriste, ka gobane ga di keteke Keresemose.” Gomme yo mongwe a retologela go wena, a botšiša gore: “Na ga o yo mongwe wa Dihlatse tša Jehofa?” O be o tla re’ng?—
O swanetše go itokišeletša go nea karabo e kwagalago pele seo se ka direga. Petro o be a se a itokiša. Ge kgateletšo e tšwelela, o ile a bolela maaka! Lega go le bjalo, o ile a itshola kudu ka seo a se dirilego, gomme Modimo o ile a mo lebalela.
Ananiase, e lego yo mongwe wa barutiwa ba pele ba Jesu, le yena o ile a bolela maaka. Eupša Modimo ga se a ka a lebalela yena goba mosadi wa gagwe, Safira. Safira o ile a dumelelana le monna wa gagwe gore ba bolele maaka. Anke re bone gore ke ka baka la’ng Modimo a se a lebalela Ananiase le Safira.
Matšatši a 10 ka morago ga gore Jesu a boele go Modimo legodimong, batho ba 3 000 ba ile ba kolobetšwa Jerusalema. Ba bantši ba be ba etšwa dinageng tša kgole go tlo keteka Monyanya wa Pentekoste, gomme ka morago ga gore e be barutiwa ba Jesu, ba be ba nyaka go dula lebakanyana e le gore ba ithute ka tumelo ya bona e mpsha. Ba bangwe ba barutiwa ba Jesu ba ile ba diriša tšhelete ya bona gore ba ba hlokomele.
Ananiase le mosadi wa gagwe ba ile ba rekiša thoto e le gore ba hwetše tšhelete ya go hlokomela bao ba bego ba sa tšwa go kolobetšwa. Ge Ananiase a tliša tšhelete go baapostola, o ile a re e be e feletše. Eupša e be e se ya felela! O ile a ipolokela e nngwe ya tšhelete yeo! Modimo o ile a utollela Petro ka seo, ka gona Petro a botša Ananiase gore: “O forile Modimo, e sego batho.” Ka yona nako yeo, Ananiase o ile a wela fase a hwa! Mo e ka bago diiri tše tharo ka morago, mosadi wa gagwe o ile a fihla. A sa tsebe seo se diragaletšego monna wa gagwe, le yena o ile a bolela maaka gomme a wela fase a hwa.
Ruri ye ke thuto e bohlokwa kudu: Go bolela therešo go bohlokwa! Ee, ka moka re swanetše go ithuta yona! Le gona, ka moka re dira diphošo, kudukudu ge re sa le ba banyenyane. Na ga o thabišwe ke gore Jehofa o a go rata le gore o tla go lebalela go swana le Petro?— Eupša gopola, re swanetše go bolela therešo. Ka gona, ge e ba re ka dira phošo e kgolo ya gore re bolele maaka, re swanetše go kgopela Modimo gore a re lebalele. Se ke seo Petro a swanetšego go ba a ile a se dira, gomme o ile a lebalelwa. Ge e ba re leka ka thata gore re se sa bolela maaka le ka mohla, Modimo le rena o tla re lebalela!
Bala ka Beibeleng ya gago
^ ser. 3 Ge e ba o bala le ngwana, thaladi ke ya go go gopotša gore o khutše gomme o kgothaletše ngwana go ntšha sa mafahleng.


text:
Na Mmušo wa Modimo o ka Pelong ya Motho?
Karabo ya Beibele
Aowa, Mmušo wa Modimo ga se boemo bjo bo lego ka dipelong tša Bakriste. * Beibele e hlalosa lefelo la kgonthe la wona ka go o bitša gore ke “Mmušo wa magodimo.” (Mateo 4:17) Ela hloko kamoo Beibele e bontšhago gore mmušo wo ke yona pušo ya kgonthe yeo e bušago e le legodimong.
Mmušo wa Modimo o na le babuši, balata, melao le tshwanelo ya go dira gore thato ya Modimo e dirwe legodimong le lefaseng.—Mateo 6:10; Kutollo 5:10.
Mmušo wa Modimo goba pušo ya gagwe o tla buša “batho ba merafo, ditšhaba le maleme ka moka” a lefase. (Daniele 7:13, 14) Mmušo wo o laolwa ke Modimo ka go lebanya, e sego balata ba wona.—Psalme 2:4-6; Jesaya 9:7.
Jesu o boditše baapostola ba gagwe ba botegago gore ba be ba tla buša le yena Mmušong wa magodimo gore ba “dule didulong tša bogoši.”—Luka 22:28, 30.
Mmušo woo o na le manaba, ao o tlago go a fediša.—Psalme 2:1, 2, 8, 9; 110:1, 2; 1 Bakorinthe 15:25, 26.
Beibele ga e rute gore Mmušo wa magodimo o ka pelong ka kgopolo ya gore o buša ka gare ga pelo ya motho. Lega go le bjalo, e bontšha gore “lentšu la Mmušo” goba “ditaba tše tše dibotse tša Mmušo” di ka kgoma e bile di swanetše go kgoma dipelo tša rena.—Mateo 13:19; 24:14.
Polelwana e rego “Mmušo wa Modimo o gare ga lena” e bolela’ng?
Batho ba bangwe ba ile ba gakantšhwa ke lefelo leo Mmušo wo o lego go lona ka baka la tsela yeo Luka 17:21 e fetoletšwego ka yona diphetolelong tše dingwe tša Beibele. Ka mohlala, Beibele ya Sepedi e re “mmušô wa Modimo o ka mo teng xa lena.” E le gore re kwešiše temana ye ka tsela ya maleba, re swanetše go hlahloba mantšu a dikologilego taba ye.
Jesu o be a bolela le Bafarisei, e lego sehlopha sa baetapele ba bodumedi bao ba bego ba mo ganetša le bao ba bego ba rera go mmolaya. (Mateo 12:14; Luka 17:20) Na ke mo go kwagalago go nagana gore Mmušo wo e be e le boemo bjo bo bego bo le ka dipelong tša bona tše thata? Jesu o ba boditše gore: “Ka gare le tletše boikaketši le go hloka molao.”—Mateo 23:27, 28.
Diphetolelo tše dingwe di hlalosa ka mo go nepagetšego mantšu a Jesu a lego go Luka 17:21 ka gore: “Mmušo wa Modimo o na le lena.” (Mongwalo o sekamego ke wa rena; Contemporary English Version) Phetolelo ya Lefase le Lefsa e re “Mmušo wa Modimo o gare ga lena.” Mmušo wa magodimo o be “o na le” Bafarisei bao goba o le “magareng” ga bona, ka kgopolo ya gore Jesu, yena yo a bego a kgethilwe ke Modimo gore e be Kgoši, o be a na le bona.—Luka 1:32, 33.
^ ser. 3 Dikereke tše dintši tša Bakriste di ruta gore Mmušo wa Modimo o ka gare ga motho goba o ka pelong ya gagwe. Ka mohlala, kua United States, kereke ya Southern Baptist Convention e boletše gore Mmušo wa Modimo ke “pušo ya Modimo ka pelong le bophelong bja motho.” Ka mo go swanago, Mopapa Benedict XVI pukung ya gagwe ya Jesus of Nazareth, o boletše gore “Mmušo wa Modimo o tla ka pelo e theetšago.”


text:
KGAOLO 49
Go Dira Boboledi Kua Galilea le go Tlwaetša Baapostola
MATEO 9:35–10:15 MAREKA 6:6-11 LUKA 9:1-5
JESU O TŠEA LEETO LE LENGWE LA GO YA GALILEA
O ROMA BAAPOSTOLA GORE BA DIRE BOBOLEDI
Jesu o be a dutše a dira boboledi ka matla ka nywaga e ka bago e mebedi. Na bjale ke nako ya gore a goge maoto gomme a iketle? Go fapana le seo, Jesu o katološa modiro wa gagwe wa boboledi ka go tšea “leeto la go ya le metse le metsana ka moka [ya Galilea], a ruta disinagogeng tša bona, a bolela ditaba tše dibotse tša Mmušo, a fodiša mohuta o mongwe le o mongwe wa bolwetši le mohuta o mongwe le o mongwe wa bofokodi.” (Mateo 9:35) Seo a se bonago se mo kgodiša ka go nyakega ga gore a katološe modiro wa boboledi. Eupša o tla phetha bjang se?
Ge Jesu a dutše a sepela, o bona batho bao ba nyakago thušo ya moya le khomotšo. Ba bjalo ka dinku tše di se nago modiši, ba a šokiša e bile ba gašane. O a ba šokela gomme o botša barutiwa ba gagwe gore: “Ee, puno ke e kgolo eupša bašomi ke ba sego kae. Ka baka leo, kgopelang Mong wa puno gore a romele bašomi punong ya gagwe.”—Mateo 9:37, 38.
Jesu o tseba seo se tlago go ba thuša. O bitša baapostola ba 12 ke moka o ba arola ka babedi ka babedi gomme ya ba dihlopha tše tshela tša bagoeledi. Ka morago o ba nea ditaelo tše di kwagalago, o re: “Le se ke la ya tikologong ya ba ditšhaba gomme le se ke la tsena motseng wa Basamaria, go e na le moo, tšwelang pele le eya dinkung tše di timetšego tša ntlo ya Isiraele. Ge le dutše le sepela, le bolele le re: ‘Mmušo wa magodimo o batametše.’”—Mateo 10:5-7.
Mmušo woo ba swanetšego go bolela ka wona ke woo Jesu a ba rutilego go o rapelela thapelong ya mohlala. ‘Mmušo o batametše’ ka kgopolo ya gore Kgoši e kgethilwego ya Modimo e lego Jesu Kriste e gona. Lega go le bjalo, ke’ng seo se hlatselago gore barutiwa ba gagwe ba tloga ba emela Mmušo wo? Jesu o ba nea matla a go fodiša balwetši gaešita le go tsoša bahu gomme ba dira dilo tše ka moka ka ntle le tefo. Ka gona, baapostola ba tla hlokomela bjang dinyakwa tša bona tše bjalo ka dijo tša letšatši le letšatši?
Jesu o botša barutiwa ba gagwe gore ba se ke ba dira ditokišetšo tša dilo tše di bonagalago bakeng sa leeto la bona la boboledi. Ga se ba swanela go swara gauta, silifera goba koporo ka mekotlaneng ya bona. E bile ga go nyakege gore ba sware mokotlana wa dijo bakeng sa leeto goba diaparo tše dingwe goba diramphašane. Ka baka la’ng? Jesu o ba kgonthišetša gore: “Mošomi o swanelwa ke dijo tša gagwe.” (Mateo 10:10) Batho ba ba thabelago molaetša bao ba tla ba hwetšago ba tla thuša barutiwa ka go ba nea dinyakwa tša motheo. Jesu o re: “Kae le kae moo le tsenago gona legaeng, le dule moo go fihla ge le tloga lefelong leo.”—Mareka 6:10.
Le gona Jesu o ba nea ditaelo tša kamoo ba ka yago go beng ba dintlo ka gona ka molaetša wa Mmušo, gomme o re: “Ge le tsena ka ntlong le dumediše ba ntlo yeo. Ge e ba ntlo e swanela, a khutšo yeo le e kganyogelago yona e e tlele, eupša ge e ba e sa swanele, a khutšo ya lena e boele go lena. Kae le kae moo motho a sa le amogelego goba a sa theetšego mantšu a lena, ge le etšwa ntlong yeo goba motseng woo le hlohlore lerole dinaong tša lena.”—Mateo 10:12-14.
Go ka direga gore motse ka moka goba motsana o gane molaetša wa bona. Seo se ka bolela’ng lefelong leo? Jesu o utolla gore le tla welwa ke kahlolo e matla. O hlalosa gore: “Ruri ke re go lena: Letšatšing la Kahlolo naga ya Sodoma le Gomora e tla gaugelwa go feta motse woo.”—Mateo 10:15.


text:
O ka Tlwaela Bjang Phuthego e Mpsha?
ALLEN * o re: “Ke be ke tšhošwa ke go tlo kopanela mo. Ke be ke bona okare nka se be le bagwera, le gore bana bešo ba ka se nkamogele.” Allen o tlwaela phuthego e mpsha yeo e lego kgole le ga gabo ka dikhilomithara tša ka godimo ga tše 1 400.
Ge e ba le wena o hudugetše phuthegong e mpsha o ka kwa e go tšhoša. O ka thušwa ke’ng gore o e tlwaele? O ka dira’ng ge e ba go tšea nako gore o e tlwaele? Ka lehlakoreng le lengwe, wena o tla dira’ng ge Mokriste yo a itšego a hudugela phuthegong ya geno? Na o tla mo thuša gore a tlwaele phuthego ya geno kapejana?
O KA TLWAELA PHUTHEGO E MPSHA BJANG WA BA WA IPSHINA KA YONA?
Nagana ka mohlala wo: Ka morago ga gore mohlare o epollwe gomme o bjalwe lefelong le lengwe, o ka bonagala eka o a hwa. Gantši se se direga ka gobane ge mohlare o epollwa, medu e mengwe ya wona e a ripša gore go be go be bonolo go o rwala. Gateetee ge mohlare o bjetšwe lefelong le lengwe, o swanetše go mela medu e mengwe kapejana. Ka mo go swanago, ge o thoma go ya phuthegong e nngwe o ka ikwa o imetšwe ka gobane phuthegong yeo o tšwago go yona o be o ipshina, o na le bagwera le lenaneo le lebotse la go dira dilo tša Jehofa. Eupša phuthegong ye e mpsha, o swanetše go mela medu e mefsa go swana le mohlare. Ke’ng seo se tla go thušago gore o tseme medu phuthegong e mpsha? O ka thušwa ke go diriša melao ya motheo ya Beibele. Anke re hlahlobeng e mengwe ya yona.
Motho yo a balago Lentšu la Modimo ka mehla o “etša sehlare se se bjetšwego kgauswi le melapo ya meetse, seo se enywago dienywa tša sona ka lebaka la gona le seo matlakala a sona a sa ponego, gomme se sengwe le se sengwe seo a se dirago se tla atlega.”—Ps. 1:1-3.
Go no swana le ge mohlare o swanetše go dula o nošetšwa gore o se hwe, Mokriste le yena o swanetše go dula a iphepa ka Lentšu la Modimo gore a dule a na le tswalano e tiilego le Modimo. Ka baka leo, tšwela pele o bala Beibele letšatši le letšatši gomme o ye dibokeng tša Bokriste ka mehla. Dula o na le lenaneo le lebotse la borapedi bja lapa le la thuto ya motho ka noši. Le ge o le phuthegong e mpsha, o swanetše go tšwela pele o dira dilo tšeo o bego o di dira pele o huduga, tšeo di bego di dira gore o be le tswalano e botse le Jehofa.
“Yo a nwešago ba bangwe meetse ba kgolwa le yena o tla nwešwa meetse a kgolwa.”—Die. 11:25.
Ge o eya tšhemong ka mehla, o tla matlafala wa ba wa tlwaela phuthego e mpsha ka pela. Mogolo yo mongwe wa Mokriste yo a bitšwago Kevin, o re: “Nna le mosadi wa ka re thušitšwe kudu ke go tšea bobulamadibogo bja go thuša ge re se na go fihla phuthegong e mpsha. Kapejana re ile ra tlwaela bana babo rena, babulamadibogo le tšhemo ya lefelong leo.” Roger, yo a hudugetšego kgole le moo a bego a dula gona ka dikhilomithara tša ka godimo ga tše 1 600, o re: “Tsela e kaonekaone ya go tlwaela phuthego e mpsha ke gore o dule o eya tšhemong. Le gona, tsebiša bagolo gore o ka ithaopa ka tsela le ge e le efe, mohlomongwe ka go hlwekiša Holo ya Mmušo, go nea polelo ya motho yoo a sego gona sebokeng goba go sepela le motho yo a itšego ka koloi ya gago go ya dibokeng. Ge o sa tšwa go fihla phuthegong gomme bana babo rena ba bona gore o rata go thuša batho ba bangwe, ba tla go rata gomme ya ba bagwera ba gago.”
“Le katološeng lerato leo le lego dipelong tša lena.”—2 Bakor. 6:13.
Rata bana babo rena le dikgaetšedi. Ka morago ga gore Melissa le ba lapa la gagwe ba hudugele phuthegong e mpsha, ba ile ba itirela bagwera phuthegong yeo. Melissa o re: “Pele ga diboka le ka morago ga tšona, re be re sa no dumediša bana babo rena le dikgaetšedi, eupša re be re swara magang le bona. Le gona se se ile sa re thuša go tseba maina a bana babo rena kapejana. Go oketša moo, ba ile ba re laletša ka malapeng a bona gomme seo sa tiiša segwera sa rena le bona.” O oketša ka gore: “Re ile ra fana dinomoro tša founo, e le gore ba ka kgona go re founela le go re akaretša medirong ya phuthego gotee le e mengwe.”
Ge e ba o palelwa ke go swara magang le batho bao o thomago go kopana le bona, mohlomongwe o ka thoma ganyenyane-ganyenyane. Ka mohlala, o ka myemyela le ge o se wa tlwaela go dira bjalo. Ge o myemyela, go tla ba bonolo gore ba bangwe ba tle go wena. Go ba gona, “mahlo a tagilego a thabiša pelo.” (Die. 15:30) Rachel yo a hudugetšego kgole le mo a goletšego gona, o re: “Ka tlhago ke na le dihlong. Ka dinako tše dingwe ke ikgapeletša go boledišana le bana babo rena le dikgaetšedi ba phuthegong e mpsha. Ke lebelela ka Holong go bona ge e ba go na le yo a dutšego a nnoši gore ke boledišane le yena. Motho yoo a ka no ba a na le dihlong go swana le nna.” Ipeele pakane ya gore pele ga diboka goba ka morago ga tšona o sware magang le motho yo o sa mo tsebego.
Le gona, dibekeng tše sego kae tša mathomo o ka thabela go kopana le batho ba phuthegong e mpsha. Eupša ge nako e dutše e eya, o ka thoma go ba tlwaela. O ka swanela ke go tšwela pele o dira bagwera ba bangwe.
IPHE NAKO YA GO TLWAELA PHUTHEGO E MPSHA
Mehlare e mengwe e tšea nako e telele gore e tseme medu lefelong le lefsa. Ka mo go swanago, ga re swane ge go tliwa tabeng ya go tlwaela phuthego e mpsha. Ge e ba o šetše o na le nako o hudugetše phuthegong e mpsha gomme o se wa hlwa o e tlwaela, o ka thušwa ke go diriša melao e latelago ya motheo ya Beibele:
“Anke re se ke ra lapa go dira botse, gobane re tla buna ka nako e swanetšego ge e ba re sa lape.”—Bagal. 6:9.
Iphe nako e ntši ya go tlwaela phuthego e mpsha. Ka mohlala, baromiwa ba bantši bao ba tšwago Sekolong sa Gilead ba dula dinageng tšeo ba rometšwego go tšona mengwaga e mmalwa pele ba ka etela dinageng tša gabo bona. Go dira bjalo go ba thuša go tlwaelana le bana babo bona ba lefelong leo gotee le go tlwaela setšo sa moo.
Alejandro yoo a hudugilego ka makga a mmalwa, o a tseba gore go tlwaela lefelo le lefsa go tšea nako. O re: “Lekgeng la mafelelo leo re hudugilego ka lona, mosadi wa ka o ile a re, ‘Bagwera ba ka ka moka ke bao ba lego phuthegong yeo re sa tšwago go huduga go yona!’” Alejandro o ile a mo gopotša gore o boletše ona mantšu ao mengwageng e mebedi pejana, nakong ya ge ba be ba huduga phuthegong e itšego. Eupša mengwageng yeo e mebedi, mosadi wa Alejandro o ile a gwerana le batho ba bangwe gomme ba bangwe ba bona ya ba bagwera ba gagwe ba paale.
“O se ke wa re: ‘Go re’ng mehla ya pele e be e phala ya bjale?’ Yo bohlale ga a botšiše tšeo.”—Mmo. 7:10.
O se ke wa bapiša phuthego yeo ga bjale o lego go yona le yeo o bego o le go yona peleng. Ka mohlala, bana babo rena ba phuthegong yeo o lego go yona ba ka ba ba sa bolele kudu goba ba bolela kudu go feta ba phuthegong yeo o tšwago go yona. Šetša dika tša bona tše dibotse, go fo swana le ge wena o nyaka gore ba šetše tša gago tše dibotse. Batho ba bangwe bao ba sa tšwago go fihla phuthegong e mpsha ba ile ba makatšwa ke go lemoga gore go huduga ga bona go ba dirile gore ba ipotšiše gore: Na ruri ke rata “mokgatlo wohle wa bana babo rena”?’—1 Pet. 2:17.
“Tšwelang pele le kgopela gomme le tla newa.”—Luka 11:9.
Dula o rapela Modimo gore a go thuše. Mogolo yo a bitšwago David, o re: “O se ke wa ba noši ntweng ye. Dilo tše dintši ga re kgone go di dira ntle le go thušwa ke Jehofa. Ka gona kgopela Jehofa gore a go thuše.” Rachel, yo go boletšwego ka yena pejana, o dumelelana le seo. O re: “Ge nna le monna wa ka re ikwa eka ga re karolo ya phuthego, re rapela Jehofa ka go lebanya ka taba yeo. Re re go yena: ‘Re botše ge e ba go na le selo seo re se dirago seo se paledišago ba bangwe go re batamela.’ Ka morago ga moo, re leka go fetša nako e ntši re na le bana babo rena le dikgaetšedi.”
Batswadi, ge e ba bana ba lena ba thatafalelwa ke go tlwaela batho ba phuthegong e mpsha, rapelang le bona ka taba ye. Ba thušeng gore ba be le bagwera ba bafsa bao ba tlago go ba kgothatša.
THUŠA BAO BA SA TŠWAGO GO FIHLA PHUTHEGONG GORE BA IKWE BA AMOGELEGILE
O ka dira’ng gore o thuše bao ba sa tšwago go hudugela phuthegong ya geno? Katanela go ba mogwera wa kgonthe di sa tloga fase. Gore o kgone go dira bjalo, leka go nagana gore ke dilo dife tšeo o bego o ka rata go di direlwa ge e ba e be e le wena o sa tšwago go fihla phuthegong e mpsha, ke moka o dire dilo tšeo. (Mat. 7:12) Na o ka laletša bao ba sa tšwago go fihla phuthegong borapeding bja lena bja lapa goba go bogela le lena lenaneo la Kgašo ya JW la kgwedi le kgwedi? Na o ka ba laletša gore ba ye tšhemong le wena? Ba ka se lebale kamogelo ya gago ge o ka ba laletša dijong. Ke ditsela dife tše dingwe tšeo o ka thušago bao ba sa tšwago go fihla phuthegong?
Carlos o re: “Ge re be re fihla phuthegong e mpsha, kgaetšedi yo mongwe o ile a re botša ka mabenkele ao a sa turego. Seo se ile sa re thuša kudu.” Bao ba tšwago lefelong leo le fapanego le la geno ka boemo bja leratadima, ba ka thabela go tsebišwa gore ba apare bjang ge go fiša, ge go tonya goba ge pula e ena. Gape o ka ba thuša gore ba atlege kutšwanyana tšhemong ka go ba anegela histori ya moo le dulago gona goba ka go ba hlalosetša ka ditumelo tša bodumedi bja lefelong la geno.
GE O DIRA BOITEKO BJA GO TLWAELA PHUTHEGO E MPSHA O TLA HOLEGA
Go šetše go fetile ngwaga Allen, yo go boletšwego ka yena mathomong, a le phuthegong e mpsha. O re: “Mathomong ke ile ka swanelwa ke go dira boiteko bja gore ke tsebe bana babo rena le dikgaetšedi. Eupša ga bjale ke thabišwa ke gore ba bjalo ka lapa lešo.” Ga bjale Allen o a lemoga gore ga se a lahlegelwa ke bagwera le ge a ile a huduga. Go e na le moo, o hweditše bagwera ba bangwe, bao go nago le kgonagalo ya gore e be bagwera ba gagwe ba sa ruri.
^ par. 2 Maina a mangwe a fetotšwe.


text:
MAHUMO AO A LEGO KA LENTŠUNG LA MODIMO | MATEO 8-9
Jesu o be a Rata Batho
Dikgaolo 8 le 9 tša Mateo di re botša ka ditiragalo tša nakong ya ge Jesu a be a bolela ditaba tše dibotse kua Galilea. Ge Jesu a be a fodiša batho, o be a bontšha gore o na le matla, eupša sa bohlokwa le go feta o be a bontšha gore o ba rata kudu e bile o na le kwelobohloko.
Jesu o ile a fodiša molephera.—Mat 8:1-3
Jesu o ile a fodiša mohlanka wa tona ya madira.—Mat 8:5-13
O ile a fodiša mmatswale wa Petro.—Mat 8:14, 15
O ile a raka matemona le go fodiša batho.—Mat 8:16, 17
Jesu o ile a raka batemona ba matla kudu, a ba romela mohlapeng wa dikolobe.—Mat 8:28-32
Jesu o ile a fodiša morephaditho.—Mat 9:1-8
O ile a fodiša mosadi yo a ilego a kgwatha seaparo sa gagwe, gomme a tsoša morwedi wa Jairo bahung.—Mat 9:18-26
O ile a fodiša difofu le dimumu.—Mat 9:27-34
Jesu o ile a tšea leeto la go ya metseng le metsaneng ya Galilea, a fodiša mohuta o mongwe le o mongwe wa bolwetši le mohuta o mongwe le o mongwe wa bofokodi.—Mat 9:35, 36
Nka dira’ng gore ke bontšhe bao ke phelago le bona lerato le kwelobohloko?


text:
Translation of consumption in Northern Sotho
consumption
tšhomišo
noun
1tšhomišo‘This car is expensive to run because its petrol consumption is high’ — Go sepediša koloi ye go a bitša ka ge tšhomišo ya yona ya makhura e le godimo
2Economicstheko‘The company is doing some market research to find out about the consumption patterns of people who live in this town’ — Khamphani e dira nyakišišo ya tša mmaraka go hwetša se sengwe ka mekgwa ya theko ya batho ba ba dulago mo toropong ye
- what people buy


text:
THUTO 4
O Ile a Thabiša Tatagwe le Jehofa
Na o a mmona mosetsana yo a lego mo seswantšhong?— Ke morwedi wa monna yo a bitšwago Jefeta. Beibele ga e re botše leina la gagwe, eupša re a tseba gore o ile a thabiša tatagwe le Jehofa. Anke re ithute ka yena le ka tatagwe e lego Jefeta.
Jefeta e be e le monna wa go loka e bile o be a fetša nako e ntši a ruta morwedi wa gagwe ka Jehofa. Le gona e be e le senatla le moetapele wa kgonthe. Ka gona Baisiraele ba ile ba mo kgopela gore a ba etelele pele go yo lwa le manaba a bona.
Jefeta o ile a rapela Modimo gore a mo thuše go fenya. Jefeta o ile a holofetša Jehofa gore ge a ka fenya, o tla mo nea motho wa pele yo a tlago go tšwa ka ntlong ya gagwe go tlo mo gahlanetša. Motho yoo o be a tla šoma taberenakeleng ya Modimo le go dula moo bophelo bja gagwe ka moka. Taberenakele e be e le lefelo leo batho ba bego ba etla go lona go rapela Modimo mehleng yeo. Jefeta o ile a fenya ntwa! Ge a boa gae, na o a tseba gore ke mang yo a ilego a tšwa pele ka ntlong ya gagwe?—
Ee, go ile gwa tšwa morwedi wa Jefeta! E be e le yena ngwana a nnoši wa gagwe gomme gona bjale Jefeta o be tla swanelwa ke go mo iša taberenakeleng. Se se ile sa kweša Jefeta bohloko kudu. Eupša gopola gore o be a holofeditše Modimo selo se itšego. Gateetee morwedi wa gagwe o ile a re: ‘Tate, o holofeditše Jehofa, bjale o swanetše go dira seo o mo holofeditšego sona.’
Morwedi wa Jefeta le yena o be a kwele bohloko. Kua taberenakeleng, o be a ka se nyalwe goba go ba le bana. Eupša o be a nyaka go phetha kholofetšo ya tatagwe le go thabiša Jehofa. Seo se be se le bohlokwa kudu go yena go feta go nyalwa goba go ba le bana. Ka gona o ile a tloga gae gomme a yo dula taberenakeleng bophelo bja gagwe ka moka.
Na o nagana gore seo a ilego a se dira se ile sa thabiša tatagwe le Jehofa?— Ee, se ile sa ba thabiša! Ge e ba le wena o ekwa e bile o rata Jehofa, o ka swana le morwedi wa Jefeta. Le wena o tla dira gore batswadi ba gago le Jehofa ba thabe kudu.


text:
KGAOLO 4
“Jehofa o na le . . . Matla a Magolo”
1, 2. Ke dilo dife tše di makatšago tšeo Eliya a ilego a di bona bophelong bja gagwe, eupša ke ditiragalo dife tše di makatšago kudu tšeo a ilego a di bona ge a be a le ka leweng Thabeng ya Horebe?
ELIYA o be a kile a bona dilo tše di makatšago nakong e fetilego. O be a bone magokobu a mo tlišetša dijo gabedi ka letšatši nakong ya ge a be a ikutile. O ile a bona dibjana tše pedi di nea bupi le makhura nakong e telele ya tlala gomme di sa ke di felelwa. O be a kile a bona gaešita le mollo o e-wa o e-tšwa lefaufaung e le ge go be go arabja thapelo ya gagwe. (1 Dikxoši, dikgaolo 17, 18) Lega go le bjalo, Eliya o be a se a ka a bona selo se se swanago le se.
2 Ge a dutše a utame kgaufsi le botseno bja lewa Thabeng ya Horebe, o ile a bona lelokelelo la ditiragalo tše di makatšago. Go ile gwa thoma ka go ba le ledimo. E swanetše go ba e be e le ledimo le le tšutlago wa go thibanya ditsebe, ka gobane e be e le le matla moo e lego gore le be le aroganya dithaba le bile le pšhatlaganya le mafsika. Ka morago go ile gwa latela tšhišinyego ya lefase yeo e bego e lokolla matla a magolo ao a bolokilwego boalong bja lefase. Ke moka go ile gwa latela mollo. Ge o dutše o lauma nageng, mohlomongwe Eliya o ile a kwa phišo ya wona e tlabolago.—1 Dikxoši 19:8-12.
“Bonang, Jehofa a feta”
3. Ke bohlatse bja seka sefe sa Modimo bjo Eliya a bo bonego, gomme ke kae moo re ka bonago bohlatse bja seka se?
3 Ditiragalo tše ka moka tše di fapa-fapanego tšeo Eliya a di bonego di be di swana ka selo se tee—di be di bonagatša matla a magolo a Jehofa Modimo. Go ba gona, ga go nyakege gore re bone mohlolo gore re lemoge gore Modimo o na le seka se. Se molaleng. Beibele e re botša gore tlholo e nea bohlatse bja “matla a neng le neng, le bomodimo” bja Jehofa. (Ba-Roma 1:20) Anke o nagane ka go phadima mo go fahlago gotee le medumo e matla tša pula ya matlakadibe, go elela mo go kgahlišago ga phororo e matla le bogolo bjo bo tlabago bja leratadima le le tletšego dinaledi! Na ga o bone matla a Modimo dipontšhong tše bjalo? Lega go le bjalo, ke ba sego kae lefaseng la lehono bao ba tlogago ba lemoga matla a Modimo. Gape ke ba sego kae bao ba a lebelelago ka tsela e nepagetšego. Lega go le bjalo, go kwešiša seka se sa Modimo go re nea mabaka a mantši a go batamela kgaufsi kudu le Jehofa. Karolong ye re thoma ka go ithuta ka mo go tseneletšego ka matla a Jehofa a moswana-noši.
Seka se Bohlokwa sa Jehofa
4, 5. (a) Ke kgokagano efe e lego gona magareng ga leina la Jehofa le matla a gagwe? (b) Ke ka baka la’ng e le mo go swanetšego gore Jehofa o ile a kgetha pholo bakeng sa go swantšhetša matla a gagwe?
4 Jehofa ke wa moswana-noši ge go tliwa matleng. Jeremia 10:6 (PK) e re: “Ga go yo a swanago le wena, Jehofa, o Yo mogolo, gomme leina la gago ke le legolo ka matla.” Hlokomela gore matla a kgokaganywa le leina la Jehofa. Gopola gore leina le le bolela “Yo a Bakago go ba Gona.” Ke eng seo se dirago gore Jehofa a kgone go iphetola selo le ge e le sefe seo a nyakago go ba sona? Selo se sengwe ke matla. Ee, bokgoni bja Jehofa bja go gata mogato, go phetha thato ya gagwe ke bjo bo sa lekanywego. Matla a bjalo ke se sengwe sa dika tša gagwe tša bohlokwa.
5 Ka ge re ka se kgone go kwešiša tekanyo e feletšego ya matla a gagwe, Jehofa o diriša diswantšho bakeng sa go re thuša. Ka ge re šetše re bone, o diriša pholo go swantšhetša matla a gagwe. (Hesekiele 1:4-10) Seswantšho seo ke se nepagetšego, ka gobane le pholo ye e ruilwego ke sephedi se segolo le se matla. Ke ka sewelo batho ba Palestina ya mehleng ya Beibele ba kilego ba kopana le selo se matla bjalo, ge e ba ba kile ba kopana le sona. Eupša ba be ba tseba ka mohuta o boifišago kudu wa pholo—nare goba aurochs (pholo ya naga), yeo ga e sa le go tloga ka nako yeo e ilego ya timelela. (Jobo 39:9-12) Mmušiši wa Roma, Julius Caesar o kile a hlalosa gore dipholo tše di be di nyakile di lekana le ditlou. O ngwadile gore: “Di na le matla a magolo gomme di na le lebelo le legolo.” Nagana kamoo o bego o tla ikwa o le yo a nyatšegago ka gona le yo a fokolago ge o eme moriting wa sephedi seo!
6. Ke ka baka la’ng e le Jehofa a nnoši yo a bitšwago “Ra-matla-ohle”?
6 Ka mo go swanago, motho ga se selo e bile ga a na matla ge a bapišwa le Modimo yo matla, Jehofa. Go yena, gaešita le ditšhaba tše matla di swana le lerojana le le šaletšego leselong. (Jesaya 40:15) Ka go se swane le sephedi le ge e le sefe, Jehofa o na le matla a sa lekanywego, ka gobane ke yena a nnoši yo a bitšwago “Ra-matla-ohle.” * (Kutollo 15:3) Jehofa o na le “matla a maxolo.” (Jesaya 40:26) Ke yena mothopo wo o dulago o tletše le wo o sa felelwego wa matla. Ga se a ithekga ka mothopo o mongwe wa ka ntle bakeng sa matla, ka gobane “matla ké a Modimo.” (Psalme 62:11, mongwalo o sekamego ke wa rena.) Lega go le bjalo, Jehofa o diriša matla a gagwe ka tsela efe?
Kamoo Jehofa a Dirišago Matla a Gagwe ka Gona
7. Moya o mokgethwa wa Jehofa ke eng, gomme ke eng seo se šišinywago ke mantšu a maleme a mathomo ao a dirišwago ka Beibeleng?
7 Moya o mokgethwa o tšhologa o e-tšwa go Jehofa ka tekanyo e sa lekanywego. Ke matla a Modimo a šomago. Ge e le gabotse, go Genesi 1:2, NW, Beibele e bolela ka ona e le “matla a šomago” a Modimo. Mantšu a mathomo a Sehebere le Segerika ao a fetolelwago e le “moya,” maemong a mangwe a ka fetolelwa e le “phefo,” “mohemo” le “go tšubutla.” Go ya ka bangwadi ba dipukuntšu, mantšu a maleme a mathomo a bolela matla a sa bonagalego ao a dirago. Go swana le phefo, moya wa Modimo ga re o bone, eupša mafelelo a wona ke a kgonthe le ao a lemogegago.
8. Ka Beibeleng, moya wa Modimo o bitšwa’ng ka tsela ya seswantšhetšo, gomme ke ka baka la’ng dipapišo tše e le tše di swanetšego?
8 Moya o mokgethwa wa Modimo o dirišwa ka ditsela tše di fapa-fapanego tše di sa felego. Jehofa a ka o dirišetša go phetha morero le ge e le ofe wo a o naganago. Ka gona, ke mo go swanetšego ge ka Beibeleng moya wa Modimo o bitšwa ka tsela ya seswantšhetšo gore ke ‘monwana,’ “seatla se matla” sa gagwe goba “letsôxô le le emišitšwexo.” (Luka 11:20; Doiteronomio 5:15; Psalme 8:3) Go fo etša ge motho a kgona go diriša seatla sa gagwe go dira mediro e mentši yeo e nyakago ditekanyo tše di sa swanego tša matla goba bokgoni, ka mo go swanago Modimo a ka dirišetša moya wa gagwe go phetha morero le ge e le ofe—bjalo ka go bopa athomo e nyenyane kudu goba go aroganya Lewatle le Lehwibidu goba go dira gore Bakriste ba lekgolong la pele la nywaga ba kgone go bolela ka maleme a šele.
9. Matla a Jehofa a go buša ke a magolo gakaaka’ng?
9 Jehofa gape o diriša matla ka taolo ya gagwe e le Mmuši wa Legohle. Na o ka akanya o e-na le bahlanka ba dimilione-milione ba hlalefilego le ba nago le bokgoni bao ba ikemišeditšego go kwa taelo ya gago? Jehofa o na le matla a bjalo a go buša. O na le bahlanka ba batho bao gantši ka Mangwalong ba swantšhwago le madira. (Psalme 68:11; 110:3) Lega go le bjalo, motho ke sebopiwa se se fokolago ge a bapišwa le morongwa. Ka baka leo, ge madira a Asiria a be a hlasela batho ba Modimo, morongwa o tee feela o ile a bolaya ba 185 000 ba madira ao ka bošego bjo tee! (2 Dikxoši 19:35) Barongwa ba Modimo ke “ba matla.”—Psalme 103:19, 20.
10. (a) Ke ka baka la’ng Ra-matla-ohle a bitšwa Jehofa wa madira? (b) Ke mang yo e lego yo matla kudu go feta dibopiwa ka moka tša Jehofa?
10 O na le barongwa ba bakae? Moporofeta Daniele o ile a ba le pono ya legodimo leo go lona a ilego a bona dibopiwa tša moya tše di fetago kgole dimilione tše 100 ka pele ga sedulo sa bogoši sa Jehofa, eupša ga go na moo go bontšhwago gore o ile a bona dibopiwa ka moka tša barongwa. (Daniele 7:10) Ka gona go ka ba go e-na le barongwa ba dimilione tše makgolo. Ke ka baka leo Modimo a bitšwago Jehofa wa madira. Sereto se se hlalosa matla a gagwe a go laola e le Molaodi wa lešaba le legolo le leo le rulagantšwego la barongwa ba matla. Ka godimo ga diphedi tše ka moka tša moya, o beile o tee gore a laole dilo, e lego Morwa wa gagwe yo a ratwago, “tháka-letswálô yá dibopya tšohle.” (Ba-Kolose 1:15) Ka ge e le morongwa yo mogolo—yo a phagametšego barongwa ba bangwe ka moka, baserafi le bakerubi—Jesu ke yo matla kudu go feta dibopiwa ka moka tša Jehofa.
11, 12. (a) Ke ka ditsela dife lentšu la Modimo e lego le matla? (b) Jesu o ile a hlatsela bjang bogolo bja matla a Jehofa?
11 Jehofa o na le mokgwa o mongwe gape wa go diriša matla. Ba-Hebere 4:12 e re: “Lentšu la Modimo ké le le phelaxo, ké le matla.” Na o hlokometše matla a magolo a lentšu la Modimo goba molaetša wo o buduletšwego ka moya woo bjale o bolokilwego ka Beibeleng? O ka re matlafatša, wa aga tumelo ya rena le go re thuša go dira diphetogo tše dikgolo go rena. Moapostola Paulo o lemošitše badumedi-gotee le yena malebana le batho bao ba nweletšego mokgweng wa go phela maphelo a gobogilego kudu. Ke moka o ile a oketša ka gore: “Ba bangwê ba lena e be e le ba ba byalo.” (1 Ba-Korinthe 6:9-11) Ee, “lentšu la Modimo” le dirišitše matla a lona go bona gomme la ba thuša gore ba fetoge.
12 Matla a Jehofa ke a magolo kudu gomme mekgwa yeo a a dirišago ka yona ke e šomago kudu moo e lego gore ga go na seo se ka mo thibelago. Jesu o itše: “Xo Modimo ké mo xo kxônêxaxo tšohle.” (Mateo 19:26) Jehofa o dirišetša matla a gagwe mererong efe?
Matla ao a Hlahlwago ke Morero
13, 14. (a) Ke ka baka la’ng re ka bolela gore Jehofa ga se mothopo wo o se nago maikwelo wa matla? (b) Jehofa o diriša matla a gagwe ka ditsela dife?
13 Moya wa Jehofa ke selo seo se fetago kgole kudu matla le ge e le afe a bonagalago; le gona Jehofa ga se matla a se nago maikwelo, e lego mothopo feela wa matla. Ke Modimo yo e lego motho yo a kgonago go laola matla a gagwe ka botlalo. Ka gona, ke eng seo se mo hlohleletšago go a diriša?
14 Ka ge re tla bona, Modimo o diriša matla go hlola dilo, go senya, go šireletša le go tsošološa—ka boripana, o a dirišetša go dira selo le ge e le sefe seo se dumelelanago le merero ya gagwe e phethagetšego. (Jesaya 46:10) Mabakeng a mangwe, Jehofa o diriša matla a gagwe go utolla dikarolo tša bohlokwa tša semelo sa gagwe le ditekanyetšo tša gagwe. Ka godimo ga tšohle, o diriša matla a gagwe go phethagatša thato ya gagwe—go godiša bogoši bja gagwe le go kgethagatša leina la gagwe le lekgethwa ka Mmušo wa Mesia. Ga go selo seo se ka thibelago morero woo le ka mohla.
15. Jehofa o diriša matla a gagwe ka morero ofe mabapi le bahlanka ba gagwe, gomme se se ile sa bontšhwa bjang tabeng ya Eliya?
15 Jehofa gape o diriša matla a gagwe go re hola re le motho ka o tee ka o tee. Ela hloko seo se bolelwago ke 2 Koronika 16:9: “Xobane mahlô a Morêna a tsepeletše lefase ka moka, xore a bônatšê matla a xaxwe ka bao ba lebeletšexo Yêna ka pelo ka moka.” Mohlala wa seo ke phihlelo ya Eliya yeo go boletšwego ka yona mathomong. Ke ka baka la’ng Jehofa a ile a mo nea pontšho e bjalo e boifišago ya matla a Modimo? Go ba gona, Mohumagadi Isebele yo kgopo o be a enne gore o tlo bolaya Eliya. Moporofeta o be a tšhaba, a tšhabiša bophelo bja gagwe. O be a ikwa a le noši, a tšhogile e bile a nyamile—go le bjalo ka ge eka mošomo wa gagwe ka moka o thata o be o fetogile wa lefeela. Bakeng sa go homotša monna yo a tshwenyegilego, Jehofa o ile a gopotša Eliya gabotse ka matla a Modimo. Phefo, tšhišinyego ya lefase le mollo di ile tša bontšha gore Sephedi se matla kudu legohleng se be se e-na le Eliya. Ke eng seo a bego a ka se boifa go Isebele, mola a be a thekgwa ke Modimo?—1 Dikxoši 19:1-12. *
16. Ke ka baka la’ng re ka homotšwa ke go naganišiša ka matla a magolo a Jehofa?
16 Gaešita le ge gona bjale e se nako ya gagwe ya gore a dire mehlolo, Jehofa ga se a fetoga ga e sa le go tloga mehleng ya Eliya. (1 Ba-Korinthe 13:8) Le lehono o sa dutše a ikemišeditše go diriša matla a gagwe legatong la bao ba mo ratago. Ke therešo gore o dula tikologong e phagamego kudu ya moya, eupša ga a kgole le rena. Matla a gagwe ke ao a sa lekanywego, ka gona go ba kgole ga se lepheko. Go e na le moo, “Morêna ó kxaufsi le bohle ba mmitšaxo.” (Psalme 145:18) Ka nako e nngwe ge moporofeta Daniele a be a kgopela thušo go Jehofa, morongwa o ile a tšwelela le pele ga ge a ka fetša go rapela! (Daniele 9:20-23) Ga go selo seo se ka thibelago Jehofa go thuša le go matlafatša bao a ba ratago.—Psalme 118:6.
Na Matla a Modimo a mo Dira yo a sa Batamelegego?
17. Ke ka kgopolo efe matla a Jehofa a kgothaletšago gore re be le poifo ka gare ga rena, eupša ke poifo ya mohuta mang yeo a sa e kgothaletšego?
17 Na matla a Modimo a swanetše go re dira gore re mmoife? Re ka araba ka ee le aowa. Ee, ka kgopolo ya gore seka se se re nea lebaka le le lekanego la go boifa Modimo ka tsela ya tlhompho, e lego poifo e tseneletšego le tlhompho tšeo re boletšego ka tšona ka boripana kgaolong e fetilego. Beibele e re botša gore poifo e bjalo ke “mathômô a bohlale.” (Psalme 111:10) Lega go le bjalo, re bile re araba ka aowa ka gobane matla a Modimo ga a re nee lebaka la go ikwa re e-na le poifo e nyamišago ya go mo tšhaba goba go tšhaba go mmatamela.
18. (a) Ke ka baka la’ng batho ba bantši ba sa bote batho ba nago le matla? (b) Re tseba bjang gore Jehofa a ka se ke a senywa ke matla a gagwe?
18 “Matla a tutueletša go senya; matla a feletšego a senya ka mo go feletšego.” Ke kamoo go ngwadilego setsebi sa Leisemane Lord Acton ka 1887. Polelo yeo ya gagwe e ile ya boeletšwa gantši, mohlomongwe ka gobane batho ba bantši ba e bona e le ya therešo ka mo go sa ganetšegego. Batho ba sa phethagalago gantši ba diriša matla gampe, bjalo ka ge seo se ile sa hlatselwa leboelela ke histori. (Mmoledi 4:1; 8:9) Ka baka le, ba bantši ga ba bote batho ba nago le matla gomme ba dulela kgole le bona. Bjale, Jehofa o na le matla a feletšego. Na go na le tsela le ge e le efe yeo a mo sentšego ka yona? Le gatee! Ka ge re šetše re bone, ke yo mokgethwa, yo a sa senyegago ka mo go feletšego. Jehofa ga a swane le banna le basadi ba sa phethagalago ba nago le matla lefaseng le leo le gobogilego. Le ka mohla ga se a ka a diriša matla a gagwe gampe, gomme a ka se tsoge a dirile bjalo.
19, 20. (a) Ke ka go dumelelana le dika dife tše dingwe moo Jehofa ka mehla a dirišago matla, gomme ke ka baka la’ng se e le se se kgothatšago? (b) O ka swantšha bjang go ba ga Jehofa le boitshwaro, gomme ke ka baka la’ng e le mo go ipiletšago go wena?
19 Gopola gore matla ga se seka se nnoši sa Jehofa. Re sa dutše re tla ithuta ka toka ya gagwe, bohlale bja gagwe le lerato la gagwe. Eupša ga se ra swanela go nagana gore dika tša Jehofa di bonagatšwa ka tsela e gwagwaletšego le ya go itiragalela feela, bjalo ka ge eka o bonagatša seka se tee ka nako e tee. Ka mo go fapanego, re tla bona dikgaolong tše di latelago gore Jehofa ka mehla o diriša matla a gagwe ka go dumelelana le toka ya gagwe, bohlale bja gagwe le lerato la gagwe. Nagana ka seka se sengwe seo Modimo a nago le sona, seo se hwetšagalago ka sewelo go babuši ba lefase—boitshwaro.
20 Akanya o gahlana le monna wa senatla le yo matla moo e lego gore o ikwa a go tšhoša. Lega go le bjalo, ge nako e dutše e e-ya o lemoga gore o bonagala a le bonolo. O dula a ikemišeditše e bile a fišegela go diriša matla a gagwe go thuša batho le go ba šireletša, kudu-kudu bao ba se nago matla a go itšhireletša le bao ba hlaselegago gabonolo. Ga a ke a diriša matla a gagwe gampe. O bona a thomeletšwa ka maaka ka ntle le lebaka, lega go le bjalo o dula a eme a tiile fela e le yo a fodilego, yo a nago le seriti e bile a le botho. O ikhwetša o ipotšiša ge e ba o be o ka kgona go bontšha dika tše di swanago tša bonolo le boitshwaro, kudu-kudu ge e ba o be o le senatla ka tsela e bjalo! Ge o thoma go tseba monna yoo, na o be o ka se ikwe o gogelega kgaufsi le yena? Re na le mabaka a mantši kudu a go batamela kgaufsi le Jehofa yo matla ohle. Ela hloko lefoko ka moka leo sehlogo sa kgaolo ye se theilwego go lona: “Jehofa o na le pelo e telele le matla a magolo.” (Nahume 1:3, PK, mongwalo o sekamego ke wa rena.) Jehofa ga a akgofele go diriša matla a gagwe malebana le batho, gaešita le go ba babe. Ke yo bonolo le yo botho. O ipontšhitše a “na le pelo e telele” ge a be a lebeletšane le dikgopišo tše dintši.—Psalme 78:37-41.
21. Ke ka baka la’ng Jehofa a sa gapeletše batho go dira thato ya gagwe, gomme se se re ruta eng ka yena?
21 Lebelela go ba ga Jehofa le boitshwaro go tšwa ka lehlakoreng le le fapanego. Ge nkabe o be o e-na le matla a sa lekanywego, na o nagana gore ka dinako tše dingwe o be o ka lekega go dira batho gore ba dire dilo go ya ka tsela ya gago? Jehofa ka matla a gagwe ka moka, ga a gapeletše batho gore ba mo hlankele. Gaešita le ge go hlankela Modimo e le tsela e nnoši e išago bophelong bjo bo sa felego, Jehofa ga a re gapeletše go tsenela tirelo e bjalo. Go e na le moo, ka botho o hlompha motho yo mongwe le yo mongwe ka go mo nea tokologo ya go ikgethela. O lemoša ka ditla-morago tša dikgetho tše mpe gomme o hlalosa ka meputso ya dikgetho tše dibotse. Eupša ge e le kgetho ka boyona, o e tlogelela go rena. (Doiteronomio 30:19, 20) Jehofa o tloga a sa thabele tirelo yeo e dirwago ka kgapeletšo goba ka baka la poifo e nyamišago ya go tšhaba matla a gagwe a boifišago. O nyaka bao ba tlago go mo hlankela ka go rata, ba tutuetšwa ke lerato.—2 Ba-Korinthe 9:7.
22, 23. (a) Ke eng se se bontšhago gore Jehofa o thabela go nea ba bangwe matla? (b) Ke eng seo re tlago go se ahla-ahla sehlogong se se latelago?
22 Anke re lebeleleng lebaka la mafelelo leo ka lona go sa nyakegego gore re phele ka go tšhaba Modimo Ra-matla-ohle. Batho ba nago le matla ba na le tshekamelo ya go tšhaba go abelana matla le ba bangwe. Lega go le bjalo, Jehofa o thabela go nea barapedi ba gagwe ba botegago ka go se kwanantšhe matla. O nea ba bangwe matla a magolo a taolo, bjalo ka Morwa wa gagwe. (Mateo 28:18) Jehofa gape o nea bahlanka ba gagwe matla ka tsela e nngwe. Beibele e hlalosa gore: “Morêna, boxolo ké bya xaxo, le matla, le letaxô, le dithêtô, le borêna; xobane tšohle kwa lexodimong le mo lefaseng ké tsa xaxo . . . Matla le thata di tšwa diatleng tša xaxo; xomme tšohle tše di xolaxo ’me tša tia, di xola di tia ka ’atla sa xaxo.”—1 Koronika 29:11, 12.
23 Ee, Jehofa o tla thabela go go nea matla. O bile o nea “matla a fetago a tlwaelegilego” go bao ba nyakago go mo hlankela. (2 Ba-Korinthe 4:7, NW) Na ga o ikwe o gogelega go Modimo yo yo matla, yo a dirišago matla a gagwe ka ditsela tše botho le tšeo di bušwago ke melao ya motheo? Kgaolong e latelago, re tla lebiša tlhokomelo tabeng ya kamoo Jehofa a dirišago matla a gagwe bakeng sa go hlola dilo.
^ par. 6 Lentšu la Segerika leo le fetoletšwego e le “Ra-matla-ohle” ge e le gabotse le bolela “Mmuši Godimo ga Dilo Tšohle, Yo a Nago le Matla ka Moka.”
^ par. 15 Beibele e bolela gore “Morêna ó be a se’o mo ledimong . . . mo thšišinyexong . . . mo mollong.” Ka go se swane le medimo ya dinonwane ya tlhago, bahlanka ba Jehofa ga ba mo tsome matleng a tlhago. Ke yo mogolo kudu gore a ka rwalwa ke selo le ge e le sefe seo a se bopilego.—1 Dikxoši 8:27.


text:
THUTO 2
Ke ka Baka la Eng re Bitšwa Dihlatse tša Jehofa?
Batho ba bantši ba nagana gore Dihlatse tša Jehofa ke leina la bodumedi bjo bofsa. Lega go le bjalo, nywageng ya ka godimo ga e 2 700 e fetilego, bahlanka ba Modimo a nnoši wa therešo ba ile ba hlaloswa e le “dihlatse” tša gagwe. (Jesaya 43:10-12) Re be re tsebja re le Barutwana ba Beibele go fihla ka 1931. Ke ka baka la’ng re ile ra amogela leina le lefsa la Dihlatse tša Jehofa?
Le hlaola Modimo wa rena. Go ya ka dingwalwa tša bogologolo, leina la Modimo la Jehofa, le tšwelela ka makga a dikete ka Beibeleng. Diphetolelong tše dintši leina le le ntšhitšwe gomme legatong la lona gwa bewa direto tše bjalo ka Morena goba Modimo. Lega go le bjalo, Modimo wa therešo o be a ikutolotše go Moshe ka leina la gagwe le le mo hlaolago, Jehofa, ge a be a re: “Le ke lona leina la ka go iša mehleng ya neng le neng.” (Ekisodo 3:15) Ka tsela ye, o ile a itlhaola medimong ya maaka ka moka. Re ikgantšha ka go rwala leina la Modimo le lekgethwa.
Le hlalosa morero wa rena. Bao ba lego lelokelelong le letelele la batho ba bogologolo, go thoma ka monna wa go loka Abele, ba neile bohlatse ka tumelo ya bona go Jehofa. Go theoša le nywagakgolo, Noa, Aborahama, Sara, Moshe, Dafida le ba bangwe ba ile ba tlatša ‘leru le la dihlatse le legolo.’ (Baheberu 11:4–12:1) Go etša ge motho a ka nea bohlatse kgorong ya tsheko a emelela motho yo a se nago molato, re ikemišeditše go tsebatša therešo ka Modimo.
Re ekiša Jesu. Beibele e mmitša “hlatse e botegago le ya therešo.” (Kutollo 3:14) Jesu o boletše ka boyena gore o ‘utolotše leina la Modimo bathong’ gomme a dula a ‘hlatsela therešo’ ka Modimo. (Johane 17:26; 18:37) Ka gona, balatedi ba kgonthe ba Kriste ba swanetše go rwala leina la Jehofa gomme ba le tsebatše. Se ke seo Dihlatse tša Jehofa di katanelago go se dira.
Ke ka baka la’ng Barutwana ba Beibele ba ile ba ipitša ka leina la Dihlatse tša Jehofa?
Jehofa o bile le dihlatse ka lebaka le lekaakang mo lefaseng?
Hlatse ya Jehofa e kgolo go di feta tšohle ke mang?


text:
True Jesus Church
"True Jesus Church" ke kereke yeo ikemetšego, ithomilego China ka 1917. Mamohla, enale ditho/balatedi bao ba batametsego dimilione tše 1.5 dinageng tše mashome a mane le tlhano, dikontinenting tse tshela. Kereke ye, e wela go "Pentecosal branch of Sekriste" yeo e thomileng mathomong a centuary ya masome pedi. Esale ka 1997, kereke ithomile mo Afrika Borwa. Maikemesetšo ke go rera lentšwe la Modimo ditšhabeng pele ga go tla labobedi ga Jesu. Dithutatumelo le tumelo tša kereke tše lesome ke:
- Moya o mokgethwa: Go amogela moya Yomokgethwa, tšhupo ele go bolela ka maleme, ke tiišetšo ya bohwa ba rena bja Bogoši Legodimong.
- Kolobetso: Go kolobetšwa ka meetse ke sakramente ya tswarelo ya dibe le tswalogape. Kolobetšo e dirwa meetsing a noka goba lewatle. Mokolobetši, (yeo a kolobeditšwego ka meetsi le moya o mokgethwa) o kolobetša ka leina la Morena Jesu Kriste. Motho yeo a kolobetšwago o inelwa meetseng ka hlogo, sefahlego se lebeletše fase.
- Go hlapiswa maoto: Sakremente ya go hlapiša maoto e fana ka sebaka sago tšea karolo le Morena Jesu. Ebile ke kgopotšo gore re rate, go kgethege, go ikokobetša, go lebalele le tirelo. Batho ka moka ba kolobeditšwego ba swanela ke go hlapa maoto ka leina la Jesu Kriste. Go hlapa maoto go dirwe mowe go kgonagalago.
- Selalelo: Selalelo ke sakremente ya go gopola lehu la Morena Jesu Kriste. Ke tsela ya go tsea karolo nameng le madi a Morena wa rena le go ba se tee le Morena gore re phele go safeleng legodimong, re kgone go tsoge mohleng wa mafelelo. Selalelo se jewe mowe go kgonagalago. Go šumišwe borotho le todi ya diterebe.
- Sabatha: Letšatši la Sabata, letšatši la bošupa la beke (Mokibelo), ke letšatši le lekgethwa, le šegofaditšwe ke Modimo. Ela letšatši le fase ga lešoko la mosa wa Morena le ela hloko go tlholo ya Modimo le phološo le tshepo ya khutšo bophelo bjbo botlago.
- Morena Jesu: Jesu Kriste, Lentšu leo fetogilego nama, o hwile sefapanong gore badira dibe ba bone topologo, a tsoga bahwing ka tšatši laboraro a rotogela legodimong. Ke yena mophološi wa rena feal, Mohlola magodimo le mafase, Modimo wa makgonthe.
- Bibele e kgethwa: "Bibele, e nale Testemente ya kgale le Testement ye mpsha, e hlodilwe ke Modimo, ke tsela ya nnete, tsela ya bophelo ya badumedi".
- Phologo: Phološo e fiwa ka kgaugelo ya Modimo tumelong. Badumedi ba latela moya o mokgethwa, ba reta Modimo le go rata bomotho."
- Kereke: "Kereke, ya go hlongwa ke Morena wa rena Jesu Kriste, ka moya o mokgethwa nakong ya dipula 'latter rain', ke kereke yago hlapholwa ya nnete ya dikanong tša Mapostola".
- Kahlolo ya mafelelo: Gotla labobedi ga Jesu go tla hlaga ka letšatši la mafelelo ge A theoga go tšwa legodimong go tlo ahlola lefase: baloki ba tla humana bophelo bjo basafelego, ge badira-bobe ba tla otlwa goya gosafelego.